text:
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
He mooɓondiral mum ɓaɗnongal 1982, nde Fedde Ɓamtoore Pulaar Senegaal (Association pour la Renaissance du Pulaar -ARP – Senegal) felliti waɗtude jaŋde Pulaar toɓɓere ɓurnde himmude he kuccam fedde ndee, ko wonno caɗeele he oon tuma ko defte janngirɗe pulaar. Fedde ndee udditi duɗe janngirɗe he nder diiwaanuji Senegaal ɗi kala. Gila he saareeji mawɗi ɗii, haa he gure tokoose ɗe, ɗuɗe ngudditaa ene njanngina Pulaar. Yimɓe kala nootii
JOKKU TARO
Like this:
Like Loading...
Hol nguurndam KJPF e hol jotondiral mayre e Tapital Pulaaku? Ɗuum e laaɓnde goɗɗo hoorejo KJPF jabanto en.
KJPF ko wootere e pelle pulaaryankeeje burɗe dowlude, sabu maantingol golle mayre. Tuggude e 1981 nde Fedde nde sosa fayde hannde, nde liggiima e ɓamtugol jaŋde pulaar ko seeɗtini kadi nde daraniima ƴellitaare pinal Fulɓe e nder aduna hee kala haa teeŋtinoon e nder leydi Farayse ɗo nde nyiiɓi ɗo.
jokku taro
Like this:
Like Loading...
Dewbo tuubaak Ameriknaajo cuuɓiiɗo Afrik e ɓamtaare ɗemɗe mum,Sonja Fagerberg-Diallo yeɗii nguurndam mum fu Pulaar, ngal o gallaani tuggude e nyalawma mo o yiytingal haa e foofaango makko wattando. No taaniraaɓe tutorinooɓe ngal tinndi ɗi njannginiratnoongal entaaɓe saanga nde naange muti haa kuunaali, nyalbi e ɓoti jiitondirɗe e yumum en ndeeƴti;
Jokku Taro
Like this:
Like Loading...


c: text/html

text:
Ñalnde naasaande (alkamiisa) 07 jolal (noowammbar), goomu Catal Fedde Ɓamtaare Pulaar ngal Kayhayɗi yillima Duɗal Beelinaaɓe lollirngal Duɗal Baaba leñol e gardagol Mayram Mammadu Aan Lollirɗo Mayram Daddaa.
Terɗe Catal ngal ko ɓeeɗo ngonnoo : Hooreejo hono Usmaan Ñaan, e Kalfinaaɗo Jaŋde hono Daawuuda Sammba Ndonngo. Duɗal Beelinaaɓe ina teskee jeyaa ko e duɗe jaŋde ɓurɗe daraade. Eɓe njanngina tigi rigi, jaŋde duumiinde. Rewɓe duɗal ngal ina mbaɗa golle njeñtinooje (njeeygu, goobu, peewnugol coneeje) e kala hitaande eɓe mawnina ñalwma 08 marse, ñalawma rewɓe. E nguuɗo ñalngu min tawii ɓe tigi rigi e golle, ko tolno 1 njanngatnoo, woni heen ko almuɓɓe 30 . Ñalɗi janngeteeɗi ko alarba e alkamiisa e saanga kikiiɗe.
Duɗal Beelinaaɓe ina njogii leydi, ɓe kurlii ɗum griyaas, ɓe ndarni heen caali (E ballal Doktoor Muhammadu Faalil Sih), ko heen ɓe njanngata. Duɗal ngal ina jogii tolnooji tati janngooji. Eɗen teskoo kadi huunde moƴƴere nde ɓe naattini e jaŋde hee, so jaŋde diine lislaam. Sikke alaa en ngalaa ko ɓuri diine lislaam moƴƴude, waɗtude jannginde diine lislaam (Ɓuraana e Hadiseeji e siira) ko huunde fotnde ñemmbeede. Golle duɗal Beelinaaɓe ina keewi faayiida.
Caggal Konngol hooreejo catal ngam hollitde weltaare, musiɗɗo Daawuuda Sammba Ndonngo kalfinaaɗo jaŋde hollitii darnde sukaaɓe Beelinaaɓe, o hollitii mbaawka jannginooɓe, yarlitaare maɓɓe, njuɓɓudi maɓɓe, ɗiggingol maɓɓe gollal jaŋde e jogaade almuɓɓe nehiiɓe. Goomu nguu tawii ɗoon musiɗɗo Abdul Kader Aan jaalal mawngal to bannge pulaar, eɗen teskii darnde makko ɗoo e Beelinaaɓe, kono kadi darnde makko haa to e Nuwaasoot.
Heewɓe ƴeftii konngol, gila e Musiɗɗo Ñaŋ Muhammadukollitgol himme almuɓɓe e jannginooɓe duɗal ngal, Gardiiɗo duɗal ngal hono Mayram Daddaa Aan, kollitɗo weltaare mum e arɓe ɓee, yimi ɗoon yimre waɗnde faayiida feewtunde e nafoore jaŋde, Astel gooto e janngooɓe ɓeyduɗo heen haala moƴƴa, Jeynaba Sih gooto e jannginooɓe kollitɗo weltaare mum e hiirde nde, jaarii nulaaɓe catal Kayhaɗi.
Musiɗɗo Daawuuda Sammba Ndonngo hollitii deftere mum nde winndi e Kayhayɗi, yaltunde e ndeeɗo hitaande 2019.
Usmaan Ndonngo

robotstxt: allowed

filter: keep


text:
Ministaajo mo hakkilanta shaanu annde kiimiyaaku enanta fasashaaji nder Lesdi Naajeeriya, Dr. Ogbonnaya Onu wi haandi Lesde Africa besda lornuki hakkiilo dow ko laarani barkaaji Lesdi ngan botirki beeman.
Ministaajo on suuditi bana ka’a wakkati be shaanu mbiditi kawte Lesde Africa yaaranimo ngilla haa Abuja Laamorde Lesdi Naajeeriya. (AU-STRC) Professor Mohammed Belhocine, on ardi yaariibe ngillakan.
Onu besdi ka bee wiiki Lesde hebiide jahargal yeeso do fu hebi on ngam sanadu rufa yonta hedi laabi annde kiimiyaaku.
Kadima O sawri be Lesde Africa wangina dabareeji kewdi no naftorta barkaaji mabee hedi shaanu luumooku.
Dr. Onu wi fakat toni haa Lesde Africa hooran hakkiilo faaki barkaaji Lesdi heban bosesel wanginki golle yaaki ummaatoore ko ustata talakaaku.
O eptani yaaraniibe mo ngilla dow yebre wonnde nder hukuumawa maako hawtan koppi bee mabbe ngam be gollida ko waddata jahargal yeeso hakkunde mabbe.
Hooreejo waddiibe ngilla kan (AU-STRC), Professor Mohammed Belhocine wi be waddi ngillakan musamman ngam kawtal koppi hakkunde hukuumaaji ‘e botrki hakkunde mabbe.
SADIQ ALFA


text:
Fedde Ngenndiije Dentuɗe ina jogii ɓetirgel dewindtoongel ɓamtaare leyɗeele aduna ɗee e ɗii duuɓi 25 cakkitiiɗi. Ɓetirgel ngel ina hollita ƴellitaare aadee en e nder 148 leydi nder fannuuji : « ganndal, tolno nguurndam ceniɗam, ɗamaawu nguurndam e cellal, jeytoregol e nguurndam politik e renndo, senaare sato, kisal e hakkeeji aadee, daranagol nuunɗal e potal nder renndo. »
E wiyde ciimtol cakkitiingol ngol, ko Ruwanndaa fof ɓuri ɓamtaade e ɗii duuɓi 25 cakkitiiɗi, rewi heen ko Siin. Ko ɓuri haawnaade heen koo kadi, eɗen nganndi Ruwanndaa ummii ko e musiiba e jiiɓru bonndu, caggal warhoore ɓesngu baɗaaɗo toon e dow Tutsi e hitaande 1994.
Hannde, Ruwanndaanaaɓe ina ɗaminoo wuurde ko sowotoo laabi ɗiɗi ko ɗamintonoo wuurde e hitaande 1990(duuɓi 32), ko noon kadi naatgol sukaaɓe jaŋde soworii laabi ɗiɗi naatgol jaŋde ndeen. Eɗen mbaawi siftinde kadi leydi ndi ko njeeɗaɓiri (7ɓiri) e nder winndere ndee to bannge potndugol eddaaji, kayri woni yeeso leyɗe ɗee fof ko faati e jeytoregol rewɓe e nguurndam politik (64% to parlemaan). Laamorgo leydi ndii kadi, hono Kigali, woni wuro jeeɗaɓo (7ɓo) e winndere ndee to bannge laaɓal.
PNUD
Fulo : Bookara Aamadu Bah


text:
Home -- Fulfulde -- Perform a PLAY -- 060 (Christmas – so different 2)
60. Juldeere Nowel – Sertude fota e ɗeya 2
Ka hoɗo tosooko ka pelle ka hay gooto alaa e juulude juldeere fii Jibineede annabi Iisaa nden. Hay gooto weltaaki sabu ko annabi Iisaa jibinaa kon. Hari ɗun woniranaa non oo wi’eteeɗo Tayiibu. E nder gundoo, e bimbiire, o sifanii bandan makko taariika yumma Mariyama on e moodi makko Yuusufu e annabi Iisaa e paykuñaagal makko. Hari himo faalaa waɗude juldeere Jibineede annabi Iisaa nden, kono hari o anndaa ko honno o waɗirta ɗun.
Ka nder duɗal Almasiiyaaåe åen, hari leɗɗe fii juldeere nden e dokke e ndayguuji e beyti no woodi, kono hinaa ɗoo. O ýetti conci defirɗi makko ɗin, o turbi farin on, o ýoogi ndiyan ɗan, o åiri be’i ɗin. Hari Tayiibu no weltii fii wallitagol yumma makko ronkituåe åen. Ɗun kadi ko noone fii waɗugol juldeere Jibineede annabi Iisaa nden. Kiikiiɗe yimåe saatinanooåe buy hewti. Mawåe åen fow no faalaa yi’ugol Tayiibu åayru ko kanko tun woni ka suudu fii waɗugol gurte janganaakuuåe åen.
Ko teewu sari juɗaaɗun e bireedi ɗaatuɗe woni ko åe ñaami. Hari ɗun no wela mo kala e maååe.
Åay åe lannii nafagol, Alasana wi’i nde wootere :
Alasana : "Tayiibu, accii fillitanoɗaa men taariika paykun wi’eteekun kun Iisaa, on taariika mo sifinoɗaa e bimbiire goo nun?"
Suudu ndun deýýi lew. Hari innde annabi Iisaa nden yiɗaaka e nden nokkuure, ko ɗun waɗi si yimåe åen no daarira mo ngayngu. Oo wi’eteeɗo Aariyatu, denɗan makko no jalde mo.
Alfadio : "Hiåe jannude on fii ɗun ka duɗe mon. Haa hannde a sifanaaki men fii mun?"
Tayiibu deýýiti. Himo nanndi e weddiiɗo e bugitaaɗo. Wano no ɗun heåirnoo non annabi Iisaa duuåi guluuji adalde hannde. Kono no woniri woo, himo anngisii wonude selluɗo finde e makko. Ben makko ýetti haala kan, åe maaki ɗun ɗoo :
Baaba : "Pellet, Tayiibu hoolaaki taariikaaji wonɗi ɗin ka Kitaabul Muggadasi. Diina amen kan no serti e kan diina ɗon. Hinaa non woniri yo Tayiibu?"
Tafsirata : "Miɗo gomɗini innde annabi Isiaa nden, ko kanko woni laawol hewtinayngol ngol ka aljanna. Annabi Iisaa no maaki : Ko min woni Laawol ngol e Goonga on e Ngurndan ɗan. Hay gooto waawataa yahude ka Baabaajo on si wonaa e an o rewri" (Yuuhanna 14 : 6).
Deýýere hulåiniide waɗi, gite ɗiååituɗe yani e hoore jiwo mo duuåi 13 on. Ɗun muusi Tayiibu fii ko åeya bugitii kon annabi Iisaa. O dogi haa ka yaasi, o wulli. Ko kanko tun woni yiɗuɗo annabi Iisaa e nder hoɗo ngon fow, hoɗo ngon fow. Ko haɗi yo åeya yiɗu mo kanko annabi Iisaa? Tayiibu anndaa ko fii honɗun.
Tun nde wootere, miñan makko wi’eteeɗo on Alasana, ari darii takko makko.
Alasana : "Tayiibu, miɗo yiɗi taariikaaji maa ɗi, miɗo faalaa wa’ugol wa ma’a."
Tayiibu jali. Hari han kadi o hulaa. Weltaare juldeere fii Jibineede annabi Iisaa nden arii ka nder åernde makko. O juulii juldeere nden fii Jibineede annabi Iisaa nden - e hoore annabi Iisaa no wondi e makko ka åernde!
Yewtooåe : Fillitotooɗo, Alasana, Alfadio, Tafsirata, Baaba
© Copyright : CEF Allemagne


text:
Ceerno Mammadu Hammadi Sih mawninii innde Nelaaɗo( mo jam e kisal ngoni mum) ñalnde 18 lewru bowte 2016 e nder wuro Sorimalee to tunndo Pete e nder diiwaan Yirlaaɓe, bannge rewo maayo. Nde naange fuɗi, ñalawma oo fuɗɗoraa ko silki Deftere Alla teddunde ndee. Deftere ndee, nde joofi, Abdullaay Abuu Kebe yamiraa yo waɗ duwaaw. Oon ko bareejo mo Barooɓe Jakel. O joofni ko e 9w42 hojom. Ko ɗoon golle ɗee njowaa haa jamma.
Nder ngaal daawal galleeji seernaaɓe mawɗi gonɗi e nder diiwaan oo nootitiima e kewu nguu ko jiidaa e gure garɗe. To bannge galleeji, ɗiiɗoo teskinii e ñalawma oo, Galle Muktaar Yero Kudeeje Kebe, Galle Elimaan Hammee Kebe, Galle Ceerno Hammee Baro, Galle Ceerno Demmba Gasamma, Galle Ceerno Mammadu Yaayaa Dem, Galle Ceerno Hammadi Mali Sih to Jaarangel, Galle Ceerno Mohammadu Isaaqa to Mbotto, Galle Ceerno Muusaa Sahnuun Kebe to Cilaa e Galle Ceerno Haadii Wele to Waasetaake.
To bannge gure garɗe ko Barooɓe Jakel, Jaarangel, Waasetaake, Garlol, Mbotto, Cilaa, Liiliya, Abdalla, Aali Baydi, Cengelel, Wenndiŋ, Horndolde, Ganngel, Joomanndu, Cubalel, Suray, Wallaa, Nguy, Pete, Cali, Mbaañ, Dabbe, Daawalel, Cooji-Ngulli, Wuro Baydi Siley, Gurel Malal, Olo olooga, Ɓoggee, Tufnde Ganɗe, Galoya, Daara Salaam e Cali to diiwaan Damga.
Doole jamma oo ne ko hiirde diine. Nde daɗɗi ko 1w25hojom haa 6w35h subaka e cakkital almuɓɓe Barooɓe Jakel, nulaaɓe Ceerno Abuu Muktaar Kebe lollirɗo Abuu Diiye. Ɓeen ngoni Abdarahmaani Gasamme, Aamadu Usmaan Kebe e Abdullaay Abuu Kebe. Teddiniraa golle ɗee ko Ceerno Abuu Diiye, kalifa Galle Hebbeeɓe Barooɓe Jakel, Ceerno Aamadu Sammba Jallo, gonnooɗo almaami raatib Jumaa Sorimalee, Ceerno Muktaar mo Demmba Atumaani Jah e Ceerno Moodi Aamadu Jallo.
Yimiyankooɓe mawɓe to bannge jaarooje Nelaaɗo mo jam e kisal ngoni e mum wayɓe no Mammadu Buubu Jallo, Manaama Joop, Alasan Waddu to Joomanndu e Muusaa Joop e reenɓe quraana e ñaawooje mum wayɓe no Abdarahmaani Gasamme, Aamadu Usmaan Kebe e Alhajji Ceerno Muktaar Alhajji tami hiirde ndee e juuɗe haa ngoriiji njoggi, fajiri feeri.
Miijo mawningol Innde Nelaaɗo
Jotondiral Ceerno Mammadu Hammadi Sih e ceerno mum Ceerno Ahmadu Abdallaay Bah to Kayhayɗi, battinii e nguurndam mum no feewi. Gaagaa fiqhu mo o janngata oo, ceerno woownii mo mahdu nabiiyu no feewi haa o woni heen yimiyanke mawɗo. Jofnde aaɓnde e njeslaari fof, o waalata ko e jaarooje Nelaaɗo. Nde o arti e Sorimalee noon o dañiraani no o woowirnoo nii e diiwaan hee. Nii woni, o felliti wuurtinde ko ɓe mbaɗatnoo to galle ceerno makko too koo. O diisnii won e yimɓe ko wayi no giƴiiko Sileymaani Abdullaay lollirɗo Siley Demmba Jali Joop e miñiiko, jannginoowo lekkon, ena wiyee Usmaan Yero Saar. Ɓeen cemmbini mo e ɗemngal, ndarodii e makko e golle. Ko ɗoon addani cuusal jaribaade mawningol innde Nelaaɗo e nder wuro Sorimalee.
Tesko-ɗen ko hikka waɗti duuɓi 16 ko Ceerno Mammadu Hammadi Sih ena mawnina ooɗoo ñalawma. O fuɗɗinoo ko e hitaande 2000. Kala ñalawma mowluuda nde Nelaaɗo (jkm) jibinanoo ndee arti e nder yontere mowluuda ndee, o mawnina ñalawma oo. O renndina seernaaɓe e almuɓɓe, o silka deftere, o waɗa duwaaw, so jamma arii, o waalta e jaarooje Nelaaɗo.
Gelongal Fuuta lollirɗo, Njaay Saydu Aamadu


text:
Philosophy
MIIJTIYANKAAGAL WELLITAARE. Philosophie de la Liberté,NAATIRKA-E fraysee firo iwdi-konngol liberté, to aslan ummii ko e helmere latin ”liber”, ngol loowdi mum hollita neɗɗo mo wonaa maccuɗo, ”celui qui n’est pas esclave”. Helmere nde na luutondira e maanaa ndool-ndoolnaagu, ” contrainte”, loritaare, ”servitude”.-To firo yaajngo,weltaare toɗɗotoo ko katantaagal ɗooftagal hoore mum, taw alaa loritaare waawnde wonde fof, walla taw alaa ko naatti heen. Kala ko neɗɗo oo waawi miijaade e gollaade taw ko e wellitaare mum tan loritii, ƴefti, fawi.
A1. Wellitaare ko ɗooftagol kala yiɗde: yiyannde Callicles.
E yiyannde Callicles wellitaare ko waaw ɗooftaade kala yiɗde mum, kala muuyooji fittaandu mum, kala soklaaji ɓanndu mum.Faandaare neɗɗo foti won’de tan ko waawde yuumtin’de yiɗdeeji mum.Haa jooni e miijo makko, neɗɗo fotaani ruttude, haɗde e hamƴude yiɗdeeji e soklaaji fittaandu mum e ɓanndu mum.Neɗɗo foti tan ko riddude mbelemma fittanduyankooji mum e tuuyooji ɓalliyankooji mum.Tee alaa fof ko foti falaade ɗum. E yiyannde Callicles, weltaare ko salaade ɗooftaade jamirooje neɗɗo goɗɗo, walla kuulle mum (doosɗe mum).Ɗooftaare yiɗdeeji mum faanata neɗɗo ko mbelwelto mawɗo(bonheur).
Miijooji Callicles na kollita haa jooni, laamɗo bonɗo ko yeru laaɓtuɗo neɗɗo bellitiiɗo, ko kanko tan feññinta wellitaare. Ngati nde wonnoo tago waɗiimo jom doole, joom baawɗe, jom kantanɗe, jom ƴoƴe. Neɗɗo baawɗo yuumtin’de yiɗdeeji mum, muuyo mum e soklaaji mum nder-ndereeji. E yiyannde makko kanko Callicles, no tago tafiri neɗɗo fof to bannge doole mum, to bannge ƴoƴe mum, e loowdi mum ko noon o foti wuurdude, ko noon o foti golloraade. Omo foti ardaade , laamaade, e halfude ɓeen ɓe tago hokkaani ɗumen doole, ƴoƴe e katantaagal fotde e waawde no kanko jom doole o. E miijo makko, nuuɗal ( la justice) ko ɓurɓe doole yoo kalfu doofolɓe.
B1. WELLITAARE E HAKINDAARE. SOCRATES
Socrates miijtiyanke grec, na ñiŋa no feewi miijtiyankaagal wellitaare Callicles, ngal nganndu-ɗaa yahdaani e hakindaare, nde alaa haɗiinde, nde alaa kaɗooje, nde sagaani e hakkille e hakilantaagal.E yiyannde Socrates, wellitaare nde alaa hakindaare yuumtata ko e macungaagu.Neɗɗo wonata ko loritiiɗo, jowitiiɗo e yiɗdeeji ɓanndu mum, tuuyooji fittaandu mum. O wonata ko neɗɗo mo yiɗdeeji e mo tuuyooji ɗowata, nduñata. Hakkille makko e golle makko ngonata ko lofiiɗe, penndiiɗe, dummbiiɗe e callalle tuuyo e soklaaji nder-ndereeji balliyankooji. Daliilu makko, fawii ko neɗɗo waawa dogde caggal tuuyooji , yiɗdeeji e soklaaji. Neɗɗo ko tago ɓanndu, ndu ganndu-ɗaa soklaaji mum, mooyooji mum e yiɗdeeji mum cojjataa, ngasata, kesɗitooji e kala taaɓal goodal. E yeru mo o hokkata, ngal jaɓɓal wayata kono yiɗde heɓin’de loonde yulnde ni. E oo gagga, neɗɗo na foti jogaade ko Socrates wiyata ” la temperance”- muñal, hakindaare e hakkilantaagal waawde ɓittude hoore mum e won yiɗdeeji, rutta woon tuuyooji ɗi paayodinaani, ɗi ngalaa ngartam moƴƴam.E nder ɗuum hootoraade hakkille na haani, na foti, ina moti. Ko neɗɗo kakindiiɗo, caliiɗo ɗooftaade kala tuuyo, kala sokalaaji puuyɗi ɓalliyankooji, tamɗo fittaandu mum woni bellitiiɗo. Ko e kaa ngonka, o waawat heɓde haa jooni ko Socrates wiyata: ”ataraxie de l’âme” deeyre fittaandu. To bannge goɗɗo, ko wellitaare hakindiindi wonata ngooroondi renndo deeƴngo, fotngo, nuunɗungo, e wellitiiingo.
E firo miijtiyankaagal Descartes, hakkille dimɗuɗo ko hakkille jogiiɗo katanɗe waawde suɓaade, taw ko e mbaadi kaaɗtudi ɗooftaare hoore mum tan.Wonannde Descartes neɗɗo ko kullel ngel hakkille miijotooɗo, paamoowo, cikkittooɗo. Ko o hakkille seerndimo e jawdi e kala tago heddiingo. O hakkille noon na jogii katanɗe, doole e nder mum waawde suɓaade, ɗooftaade taw ko e faamaamuya mum geɗe ɗee tan fawii. Ɗooftagol makko wonaa dool-doolnaaɗo, wonaa jamiraaɗo, wonaa ñoƴƴaaɗo. Kala miijo ngo o waawi waɗde, kala gollal o waawi ƴeftude, ko e keytal e pawagol e hakkille dimɗuɗo o. E nder ɗuum, ko hakkille dimɗuɗo tan waawi hollitde wellitaare neɗɗo. Hollitde neɗɗo tamɗo hoore mum, ɗowɗo yiɗdeeji mum e hiimo-hiimo nder-ndereeji mum. Ndeke noon, e yiyannde Descartes, ɓayde neɗɗo na jogii hakkille dimɗuɗo na waawi salaade, ruɗaade e yaltude e teddeendi callalle batte jokkondiral-sababuuji tago. O ƴeesto gaa-gaa kuulle tago( les lois naturelles). E humpto Descartes, ko hakkille dimɗudo waawa ɗowde golle moƴƴe neɗɗo, miijooji paayondinɗi, luggiɗɗi neɗɗo. E nder ɗuum ngam haa wellitaare waawa yuumtude, yaajde, ñiiɓde, maa ganndal sakkoo. Wellitaare fawi ko e ganndal, ko e humpito, ko e faamaamuya geɗe aduna ɗe. Wellitaare waawa won’de gaa-gaa ganndal, e konngol daɓɓol majjere waawa tambaade walla ɗowde wellitaare.
E naamnal mate neɗɗo na waawi wuurde bellitiiɗo e les kuule walla doosɗe ngonɗe renndo?
E yiyannde Spinoza gooɗgol kuulle e doosɗe renndoyankooje luurotiraani, weñotiraani e wellitaare aade.Ɗooftaagol kuulle renndo firtaani neɗɗo alaa wellitaare.Neɗɗo na heytoo, na ɗooftoo kuule renndo taw ko bellitiiɗo. Daaliilu majjum, kuulle gonɗe e renndo ɗee, ko kuulle ɗe neɗɗo oo miijanii hoore mum, tafani hoore, yuumtinanani hoore mum. Kono e miijtiyankaagal Spinoza, ngam haa ɗee kuulle e doosɗe mbaawa yahdude e wellitaare neɗɗo, ma ɗe njogoo woon paayndaale: go’o, yoo taw ɗe njiilotoo tan ko malal neɗɗo, jam neɗɗo, mbelwelto neɗɗo; ɗiɗi, yoo taw eɗe njahndii e hakkille, ko miijtanɗe hakkille; tati: yoo taw ɗe njiilotoo ko ɓural kuuɓtidinngal toɗɗingal aade en fof. Ɗii miijooji tati dowluɗi na mbaawi yuumtineede e nokkuuji potal e ndenndiyankooje- espaces republicain et démocratique.
Wellitaare miijaade kañum ne fawii ko e hakkille bellitiiɗo, na naamnii hakkille bellitiiɗo. Ko hakkille dimɗudo e doŋle keewɗe: donngal renndo, donngal diine, donngal aadaaji, donngal fina-tawa…ekn. Miijaade e wellitaare ko jogaade hakkille jiilotooɗo faamde ngoorondi huunde kala, cikkitooɗo huunde kala, ñiŋoowo huunde kala. Ko hakkille caliiɗo yooltaade e miijoyeeje puuyɗe, toŋɗi , ɗaasɗi hanki. Ko hakkille loskoowo, ceɗtotooɗo ko gannde kaali? To pine tuuknii? Hol maanaa e loowdi nguurndam e goodal? Ko ndii mbaaydi hakkille waawata feñin’de ganndal laaɓtungal, cellungal, koolangal, e to waɗtan nafowol. Ko e ngal jaɓɓal o daɗata e juumre, e sikke, e majjere. Ko o hakkille koytuɗo e ndii teddeendi waawata waɗde neɗɗo bellitiiɗo. Ko oo hakkille wonno ngooroondi miijtiyankaagal temederannde sappo e jeetaɓiire e nde sappo e jeenayaɓiire.
C1. Calagol gooɗgol hakkille dimɗuɗo. SPINOZA E FREUD.
E yiyannde Kant, ko wellitaare woni ngooroondi neɗɗiyankaagal. Ko wellitaare hokkata golle neɗɗiyankaagal faayiida, loowdi e maanaa. Ngati ko neɗɗo dimɗuɗo, ko hakkille bellitiiɗo waawi tan yuumtinde gollal baɗngal maana to neɗɗiyankaagal. Nde wonnoo, to les ɗee golle, sakkii ko cuɓagol jowitingol e wellitaare meere. Ko ɗooftagol ngol ndool-ndoolnaaka.
E nder miijtiyankaagal Kant, neɗɗiyankaagal waawa jogaade faayida gaa-gaa wellitaare. To bannge goɗɗo, gollal pawangal e yiɗde(la volonté) waɗde fotde mum tan (son devoir), feñinta wellitaare neɗɗo. Ngati sakkii gollal ngal ko yiɗde tan waɗde fotde mum. Yeru mo kant hokkata: ko fotde neɗɗo salaade fen’de. Ngol calagol ɗooftingol ko wonaa fotde añde, na hollira neɗɗo ko tamɗo hoore mum, ɗowɗo yiɗde mum, mo heytaaki soklaaji ɓanndu mum, e konngol daɓɓol ko neɗɗo bellitiiɗo.
Miijtiyankaagal Sartre na roondi ko heewi, ko faati e neɗɗo, goodal e wellitaare. Ngal miijtiyankaagal omo sifoo ngal, e deftere makko wiyeteende: woodiyankaagal ko neɗɗankaagal- l’existentialisme est un humanisme. Omo hollira heen wonnde aduna o, goodal ngal e ngurndam ɗam alaa heen ko faamni, alaa heen ko hakkille waawi hoccude to loowdi, e maana. To iwa faamnaaki, to faya faamnaaki. Aduna o e ƴerngo mum alaa heen fof to hollirta won faayndaare mawnde, faayondin’de laaɓtunde jogaa: fof ko kunuus to bannge maana e faamaamuya.
E nder ɗuum, ɓayde tago waɗii neɗɗo jom hakkille paamoowo, kumpittooɗo, jaltinoowo ganndal omo waawi rokkude goodal ngal, aduna o loowde e maana ( donner du sens à l’existence et au monde). E yiyannde makko kadi, neɗɗo ko bellitiiɗo, neɗɗo ko wellitaare, ”l’homme est libre, l’homme est liberté”.Ngati neɗɗo tan jogii hakkille( conscience) paamɗo goodal mum, mbaawɗo wiide aduna o na woodi, winndere nde na woodi. Ɓayde neɗɗo na jogii oo hatan, nguu ngalu (hakkille e wellitaare) ko kañum hokkata hoore mum faayida, tafata taarik janngo mum, wonata baylo ngonka mum. Ndi mbaylaandi fawii tan ko e gollal neɗɗo. E nder ɗuum neɗɗo ko kaliifa golle mum, kaliifa nanndo mum, kaliifa aduna( responsable de ses actes, de son semblable et du monde). To wadtan, wellitaare e miijtiyankaagal Sartre: ko waawde suɓaade won’de ko yiɗi ko, walla saalaade ko woni ko.
Ndee ɗo winndannde eggaa ko ummoraade e Jamaa-Tabital Pulaaku e yamiroore binnduɗo o Ceerno Jamal Sow


text:
Ene wiyee, « woodi ko geɗe ɗiɗi : ko njey-ɗen e ko en njeyaa. Kala goppuɗo ko jeyi, jogori nangtaade ko e ko jeyaa. E ngaan sahnga noon, moƴƴinana jeyɓe kañum boniree ». Ene gasa tawa ko faamde ɗuum addani won e pelle nodditortooɗe pinal waɗde sahaa e ahaa fof « ñalɗi pinal » tawa ene kollira heen ñaantule e kuutorɗe mawɓe adiiɓe en arde e aduna kuutortonoo.
Ene wiyee, « woodi ko geɗe ɗiɗi : ko njey-ɗen e ko en njeyaa. Kala goppuɗo ko jeyi, jogori nangtaade ko e ko jeyaa. E ngaan sahnga noon, moƴƴinana jeyɓe kañum boniree ». Ene gasa tawa ko faamde ɗuum addani won e pelle nodditortooɗe pinal waɗde sahaa e ahaa fof « ñalɗi pinal » tawa ene kollira heen ñaantule e kuutorɗe mawɓe adiiɓe en arde e aduna kuutortonoo.
E teskaade noon, gollal fof ngal innama aadee ene golloo tawata ko won ko faynditii heen, ene moƴƴatnoo ko adii nde eɓe kollira ɗeen geɗe, ɓe miijtoo e ɗuum, mbele so ɓe ngarii e dingiral hee, ɓe paamnina yeeɓooɓe ɓee miijo ngoo.
Sikke alaa, so tawii en ngarii e ñalɗi pinal eɗen njiya heen njinndaangu, luwgal, gaawirgal e juuɗe gaawoowo, bekkirgal e juuɗe bekkoowo kañum e jalo, sakaade, jammbere wooroŋŋe, tonngu ekn…
Naamnal men ko holi ko saabii eɗen kollira ɗeeɗoo geɗe fof ?
Ene moƴƴi so tawii en cifiima geɗe ɗee no haanirta nii, kaalanen arɓe yeeɓde ɓee ko paynditi-ɗen heen.
Mbele ko yiɗde wiyde yo en nduɗto heen, sabu ko pinal men, calo-ɗen ko hesɗi ko leƴƴi goɗɗi ngaddi koo ?
Mi sikkaani so tawii, hannde, won debbo jaɓoowo ƴeftude unugal so tawii masiŋ gunoowo ene woodi, tee ko yoɓiree waasaaka. Walla so tawii demoowo wiyaama yo suɓo hakkunde masiŋ demoowo e jalo, so tawii ene nangtoo e wooroŋŋe mum.
Waɗde paamen, hollirde ɗee geɗe, wonaa yo en nduɗto heen, ko yo en nganndin yonta no taaniraaɓe e njaatiraaɓe njuɓɓiniratnoo nguurndam mum en nde hay dara woodaani ndee.
Ɓe miiji ɓe miijtii, ɓe mbiyi « alaa e sago ñaamen njaren nde nguuren ». Ɓe cakki peeje, ɓe peewni kuutorɗe maɓɓe, demirɗe gawri, gunirɗe, gawirɗe liɗɗi, defirɗe ko hecciɗi haa ɓennda, ñaamoo.
Hannde, no caɗeele ɗee keewiri e aduna hee nii, ene fotnoo enen ne ñeemtinen ɓe, cakken peeje guurduɗe, tawa en loraaki, en loraani, tee en loritaaki. Ko ɓuri heewde e sukaaɓe men hannde, hakkillaaji mum en ngoni ko e ɗannaade. Tee eɗen njenanaa ladde ndee ene waɗi haɗde. Alaa ko saabii ɗum noon so wonaa ene mbaɗaani ko kollirten e ñalɗi men pinal ɗii koo. Woni en ñemmbaani taaniraaɓe. Ene wiyee kay « ko ndokkataa ceerndoowo koo so a rokkii ɗum piyoowo ma oo tan ɗalete njeedaa ». Ndeke ko njeenaten balloowo en e ɗanle nguyka koo, so en ndenndiniino ɗum, waasataa yona eɓɓoore, so ndema, so ngaynaaka, walla nii goɗɗum sabu alaa gollal bonngal, so wonaa ngal yahdaani e diine, so tawii en njawataano ko njogi-ɗen, janngo faaynataano en.
Paamen aduna oo ko ɓosoowo mo dartotaako. Cogguuji nana tan ɓeydoo, tellotaako. Yooro riddii en to dowri tee teeru wonotaako. Alɗuɓe men, so wonaa e juuɗe watulaaɓe, hay mbuuɗu tellotaako. Jokkere enɗam nattii, hannde, hay gooto a wallintaako. Ñalnde mballini-ɗaa ne a ruɗtotaako sabu maa a nan ko welaani tee haaju humtotaako.
Neɗɗo ene waawi udditaade e hannde, jokkondira walla ƴooga e pine goɗɗe tawa ɓoccitoraaka ngal mum. Waɗde so aduna wayliima, mbaylodo-ɗen heen gila en ndaɗaaka. So ɗuum alaa, maa en ɓooy rippude ɗo gootel, dogooɓe ɓee keedta jeese men, heddoo eɗen porɓoo punndi koyɗe mum en.
Yo Alla wallu en, feertina gite men mbele njiyen to pay-ɗen, uddita noppi men mbele nanen diiraali bonnooji, ndeento-ɗen.
Malal Sammba Gise


text:
Banndiraaɓe tadduɓe,
Ɗuuɗuɓe e mon winndii lamndike men ko waɗi Peeral addaali kesum gila e hitaande yawtunde,
Banndiraaɓe tadduɓe,
Ɗuuɗuɓe e mon winndii lamndike men ko waɗi Peeral addaali kesum gila e hitaande yawtunde,
sabaabu mum woni Peeral hakanooma e lewru yunaayiru 2013, template mayre bonnaa, non kadi piiji ɗuuɗuɗi e nder mayre.
Maaju Jallo, toppitiiɗo on kisal lowre Peeral anndinanooka law, haa ko heewi boni nder mayre, e ngoo fewndo (wakkati) him jokki moƴƴintingol nde, si Jooma men salaaki, lowre nden fuɗɗitay gollude ko neeɓataa.
On toraama muñal haa nde heɓtoo.
Mi yettii on,
Ardaare Peeral Media.
www.peeral.com
Kɗl: Saajo Bah e innde Ardaare Peeral Media


text:
Almaami Mahmuud Dikko gardiiɗo Diiso Toowngo Lislaam leydi Mali : O wiyi « Ballal Farayse ngal luulndaaki Lislaam… kanngal kay, ngal ari ko wallitde ɓesngu juulɓe ñoolanoongu ». O ñiŋi kadi « naafigaagal Kataar e Misra e Tuunus » wiyɓe wonde « addi Farayse Mali ko ngam haɓaade Lislaam ». O ɓeydi heen « Ko Mali woni e caɗeele ko ina ɓura jooni lebbi jeenay,
Almaami Mahmuud Dikko gardiiɗo Diiso Toowngo Lislaam leydi Mali : O wiyi « Ballal Farayse ngal luulndaaki Lislaam… kanngal kay, ngal ari ko wallitde ɓesngu juulɓe ñoolanoongu ». O ñiŋi kadi « naafigaagal Kataar e Misra e Tuunus » wiyɓe wonde « addi Farayse Mali ko ngam haɓaade Lislaam ». O ɓeydi heen « Ko Mali woni e caɗeele ko ina ɓura jooni lebbi jeenay,
hay ngootiri e ɗee leyɗe, hay feede diine wootere faabaaki ɗum, ñiŋaani ownooɓe yanooɓe e juulɓe e innde Lislaam ɓee».
E wiyde Dikko « gargol Farayse joopaaki Lislaam, kono faandaare mum ko daɗndude kisal e ngootaagu e goodal Mali ». O woytiima wonde OCI (Fedde Mooɓondiral Lislaam) wallaani Mali, tergal fedde ndee, o jokki ; « Yanɓe e Mali hannde ɓee, ina mbonna rewɓe, ina mbara ɓesngu mum, ɓuraani Malinaaɓe wonde juulɓe e anndude Lislaam ». Almaami Mahmuud Dikko haali kaa haala ko caggal haala hooreejo Misra, hono Muhammed Morsi ñiŋnooɗo darnde Farayse, e haala Seek Yuusef al Kardawii gardiiɗo ‘’Dental Annduɓe Juulɓe’’ to tele Al Jasiira. Ko caggal kadi haala wul Dedew, ganndo Muritaninaajo biyɗo : « eɗen calii jahgol Farayse to leydi Mali » sibu « ko warhoore mo diine haɗi ».
Kono, ko jaaki heewɓe, ko heewɓe naamnittoo : «Eɗen njiɗi faamde hol ko haɗi Muritani neldude toon konu ngam wallitde Mali, ɓayri kañun tan gooto yahiino haa nder leydi Mali felloyde yimɓe ɓe jaggirnoo ko baras bonɗo wonande winndere ndee ? Mbar Muritani hulaani wiyeede ko kam tan woni leydi aarabeeri njahduni e leyɗe ɓaleeɓe ngam haɓde e dille aarabeeɓe walla ko nanndi heen, ko ɓe mbaawi miijaade fof noon ?»
Tariq Ramdaan : (…) O wiyi “hannde, yimɓe fof ina mbeltii e ‘gollal dimɗingol Farayse’, won heen hollitooɓe ɗuum, won heen deƴƴuɓe, tee winndere ndee kala ina wondi e mum. Wayi tan ko no Fuɗnaange e Afrik ko jebbilaniiɓe hankadi hirnaange, hirnaange cikkitiiɗo hoore mum, jiñiiɗo e caɗeele faggudu, e politik e gonal. Ko ɓuri moƴƴude ko Afrik waawi waɗande hoore mum, ko waawi wallitde hirnaange, ko dartoraade hirnaange e Farayse ndimaagu, e fawaade e paarnorɗi ɗi ɓe ceeraani e yaɓɓude ñalnde fof, rewrude e politikaaji maɓɓe naafiqaagal e fenaande to Amerik worgo, to Afrik e Asi, wonaa kay turande ɗum en keeci. Ko woni Mali hannde koo, ina wari ɓalndu : leydi ndii fof nana ama weltaare sibu sikkude rimɗinaama, tawi noon Farayse woni e waɗtude e harsude ɓoggol e daaɗe maɓɓe», daaɗe Malinaaɓe.
Tesko : Tariq Ramadan, jibinaa ko 26 ut 1962 to Geneef, to leydi Siwis. Ko o porfeseer, ganndo ko faati e Lislaam, to duɗal jaaɓi haaɗtirde Oxford. Iwdi makko ko Misra.
Doktoor Bakari Sammb : « mbele eɗen majji ndee yiɗde ɓooynde Lislaam Wahaabiijo jiimde nokku oo ? Tuggi Eritree, Kartuum, waabii Ecoppi («kerecee en») ƴaaŋan maa Njamena, tacci diiwanuuji Niiseriyaa tabitinooji hannde Sariya ɗii, e Niiseer e Mali gonɗo e iiñcuru dille Islaamist en, haa yettii Senegaal, leydi mbajjiri e Afrik hirnaange meeɗndi jaɓɓaade batuuji Dental Mooɓondiral Lislaam e cili ɗiɗi, ɗo dental Kaɓɓondiral Lislaam Winndereewal jogii joɗnde mum ? Mbele eɗen majji ko woni miijo Tariq Ramdaan suurtoowo moojobe bannge gooto, woppi keddiiɗo oo ? Hay so tawii eɗen mbaawi sikkude wonde Ramdaan humpitaaki ma a taw ngonka Afrik worgo Saharaa, … hannde, alaa ko seerndi miijo makko e miijooji Rashiid Gannuushi miijiyanke Ennahdaa, walla hooreejo hilifaaɓe Maruk hono, Ben Kiiraan, walla mawɗo «Frères Musulmans » en hono Muhammed Morsi, e Yuusef Qaradaawi baajotooɗo deftiiɗo Qataar, mo Moktaar Bel Moktaar baɗɗo hoore mum Emiir Afrik worgo Saharaa, yoɓata. Taariq Ramdaan suurtii koloñaal Farayse, kono jaɓaani haalde mawmawu Aarabeeɓe kuutortoongu Lislaam ngam jiimde heddiiɓe, haa arti noon e Afrinaaɓe ɓaleeɓe… Ɗuum ina addana yimɓe sikkitaade nuunɗal makko.
Tesko : Doktoor Bakari Sammb ko jannginoowo, biɗtoowo to Duɗal Wiɗtooji Diineeji (CER), tumbudu Pine, Diineeji, Ñeene e Kumpital to Duɗal Jaaɓi Haaɗtirde Gaston Berger, Ndar, Senegaal
- Pelle politik e wolde Mali
RFD : « ina ñiŋa ndee wolde, ko nde waawi hujjikinireede fof noon » ; « ina jeertina laamu Muhammed wul Abdel Asiis wiyde ɗum ina jeytoree e ndee wolde », « ina noddi denndaangal yimɓe ñuunɗuɓe leydi ndii nde calotoo neldugol konu men ngam tawtoreede ndee wolde bonnde ».
Convergence Patriotique ( MPR, ADIL et RD) : « ina weltii e golle jaambareeje diiwaan Afrik e Magreb e winndere ndee ngam rimɗinde Mali e riiwde ownooɓe e tarafikaaji dorog e diiwaan Saahal oo » ; « ina siftina yimɓe fof ko ɓee ownooɓe mbarnoo soldateeɓe men, tee ko ɗum addannoo leydi men haɓaade ownooɓe AQMI e yahdiiɓe mum to rewo Mali ɗii duuɓi fof » ; « ina semmbina laamu Muritani nde tawtata kala yiɗɓe mumtude ownugol e diiwaan Saharaa-Saahel oo, mbele mbaawen wuurde e deeƴre ngam daranaade ɓamtaare e potal e kormagol pine ceertuɗe leƴƴi men ».
El Wiam : « Ballal amen laaɓtungal e kisal keeri leydi Mali e golle guwarnama Mali e winndere ndee ndaranii ngam hisnude ɗum e haɓde e ownooɓe kam e tarafik dorogaaji e nokku hee ». « E nder ɗuum ina ɗaɓɓira laamu Muritani nde sakkata peeje kala ngam gaddaade kisal yimɓe e jawdi Muritaninaaɓe wonɓe to Mali ».
UFP : « UFP ina semmbina no feewi Dowla e ɓesngu Mali e nder darnde mum en yiɗde heɓtude kuuɓal leydi mum en e ndimaagu mum en » ; « ina semmbina kala njiylawu feere yamyamre nde dowla e ɓesngu Mali njiylii ngam ñawndude luure hakkunde ɓiɗɓe leydi mum en, danndoyooje ɗum en kareeli hakkunde leƴƴi » ; « ina semmmbina kala peeje ɗe dowla Mali sakkitani hoore mum ngam jaltinde goomuuji ownooji leydi mum » ; « Ko dowla Mali tan jogii hattan suɓanaade hoore mum peeje e wallidiiɓe, tee waɗɗii leyɗe cehilaaje e ɓiɗɗe yummiraaje ko hormaade ndimaagu Mali e oon fannu… » ; « Ina riiwta jaltugol konu Mauritani keeri leydi mum e naatgol e ndee hare, ngam hisnude ndimaagu e kisal Muritani, tee ina ɗaɓɓira laamu nguu nde sakkata peeje kala ngam reende keeri leydi men ».
Tawaasul : « Farayse, koloñaal ɓooyɗo, ina meeroo jiimde en to bannge politik e faggudu, ko ɗum addani ɗum yiɗde wonde ɗoo » ; « ko ɗum tagi mo huutoraade hujja ownooɓe ngam hulɓinde laamuuji diiwaan oo e waawnude ɗum en jaɓde njiimaandi kesiri ndi yahdaani e nafooje e paarnorɗi e wellitaare ɓesnguuji nokku oo » ; « A min ñiŋa no doole amen potirnoo njangu diwooje Farayse e dow gure e koɗorɗe miskineeɓe Alla, dow rewɓe e sukaaɓe, e min ciftina jiimoowo hanki waawaa wonde daɗndoowo hannde »;
AJD/MR : « Gargol Farayse e dow ɗaɓɓaande Guwarnama Mali, ko huunde moƴƴere. AJD/MR ina wondi e ɓesngu Mali » ; « E miijo amen, guwarnama Muritani ina foti ƴettude peeje ngam haɗde jihaadiyankooɓe ɓee sorde e Muritani ».
APP (Laaji Tarawore) : « minen, amin laaɓti. Farayse kay nani ɗoo e Muritani, ina jogii ɗoo tuddule, ina jogii ɗoo kippuuji ngam haɓde e ownugol e wallitde kisal Muritani. Hono no nganndiren nii, Ameriknaaɓe nani ɗoo nii. Dowlaaji Afrik, ɓesnguuji Afrik ina poti haɓɓondirde. Garaangal Farayse e Muritani e Mali ina hollita boom baasgol men nanngondirde, ina hollita no dowlaaji Afrik njeeborii konuuji mum en ; konuuji ɗi alaa ko toppitii so wonaa ñaamde ngaluuji leyɗe mum en, ɗi ndaraaki darnde potnoo daraade ngam hisnude e reende keeri » ; « a min ngondi e tawtoregol Muritani ndeeɗoo wolde, no leyɗe keddiiɗe ɗee mbaɗi nii… ».
FƁ


text:
Google Translate ko software mo neɗɗo waawi huwtoraade ngam firde kelme, konngol timmungol walla yumre, ummoraade e ɗemngal fayde e ɗemngal goɗngal. Yeru, aɗa waawi winndude konngol e gootal e ɗemɗe naatnaaɗe heen ɗe, ko wayno Farayse mbiyaa yo ɗum firɗum e Arab, software o firanma konngol Farayse ngol e Arab. Hannde ɗemɗe sappo e tati Afriknaaje ene njeyaa e naatnaaɗe he ngaal kuwtorogal karalleewal.
jokku taro
Like this:
Like Loading...
He duuɓi jawtuɗi ɗii pelle nodditortooɗe Jihaadyankeeje (Al-Qa’ida e Da’is) mbonni ko heewi e ndonateeri pinal aade to bannge Fuɗnaange-Ɓadiiɗo e Worgo Afrik. Ɓe kelii jumaaji keewɗi, ɓe pusi janaale waliyaaɓe, eglisaaji e defterɗi e jaatiiji (monuments) daartolyankeeji; ɓe nduppi defte e ballifanɗe (manuscrits) keewɗe joginooɗe faayida mawɗo he daartol pinal aade, walla ɓe ngujja ɗum en sabu maɓɓe anndude ko njaru majje en ɓuri tiiɗde hay muudo kaŋŋe.
Jokku taro
Like this:
Like Loading...
Ñalawma Deftere Pulaar ko Joljole ɗe Lewlewal Group Communication yuɓɓinta ngam ruttude teddungal fayde he wiɗtiyankooɓe e winndiyankooɓe Pulaar. Ko hikka woni laawol ɗiɗiɓol ko ɓe njuɓɓini oon ɗoon ñalawma. Waɗaa ko ñalnde 21/12/2019 to wuro ene wiyee Siñcu Daŋɗe he nder Falnde Podoor, diiwal St.Louis Senegaal. Ñalawma oo teddiniraa ɗum ko ganndo Afriknaajo ŋana; pullo paarnortooɗo Pulaar, yiɗi ɗum kadi gollanii ɗum ko ɓooyde majjinta,oon woni porofesoor Abubakri Muusa Lam.
jokku taro
Like this:
Like Loading...
He mooɓondiral mum ɓaɗnongal 1982, nde Fedde Ɓamtoore Pulaar Senegaal (Association pour la Renaissance du Pulaar -ARP – Senegal) felliti waɗtude jaŋde Pulaar toɓɓere ɓurnde himmude he kuccam fedde ndee, ko wonno caɗeele he oon tuma ko defte janngirɗe pulaar. Fedde ndee udditi duɗe janngirɗe he nder diiwaanuji Senegaal ɗi kala. Gila he saareeji mawɗi ɗii, haa he gure tokoose ɗe, ɗuɗe ngudditaa ene njanngina Pulaar. Yimɓe kala nootii
JOKKU TARO
Like this:
Like Loading...
Renndo waawaa mahaade tawa alaa ɗemngal
ari-ndendiyeewal, ngal jooma mum en kala ene nanondira heen. Afrik
noon ene anndiraa won’de nokku keewɗo ɗemɗe. Hayso tawii he nder
Afrik alaa neɗɗo fof mo waawa haalde haysinno ko ɗemɗe ɗiɗi ne,
keeweendi ɗemɗe ɗee waasataa tawa ko ɗum paddal wonno fayde
mahgol renndooji jaajɗi he nder jookdu he (haysinno eɗen nganndi
nii Afrik waɗiino laamuuji jaajɗi).
Jokku taro
Like this:
Like Loading...
Winnditaade daartol Senegaal ngam
rimɗitin’de hakkillaaji ɓiyɓe leydi ndii, ko ɗuum woni fayndaare
goomu daartiyankeeɓe wittooɓe umminɓe eɓɓaande ngam winnditaade
daartol Senegaal kuuɓnungol ngol ene tijja maa won noogaas e joy(25)
tummbitere .
Jokku Taro
Like this:
Like Loading...


text:
Ndeeɗoo Maalde sosaa ko e hitaande 2015 to Ñelenii to leydi Maali, tawi ɗum fuɗɗii yeewteede ko to dental gootal baɗnongal to Ndakaaru leydi Senegaal e hitaande 2014, rewti heen ko jooɗnde waɗnoonde to Tunis leydi Tinisii. Nde rentini ko leyɗeele Seedeeyaawoo (CEDEAO) e Moritani.
Fayndaare ndee ko daraade e haɓanaade leyɗeele keɓteteeɗee, aawdeele ɗe moƴƴaani, dunli peƴƴeteeɗi e diƴƴe bonneteeɗe, mbele ɓesnguuji men ina nguura nguurndam ceniɗam, tawa ɗi njowitaaki e woɗɓe.
Duuɓi ɗiɗi kala, Maalde nde yilloto leyɗeele joyi e nder Afrik bannge hiirnaange ngam wallondirde e yimɓe wonduɓe e caɗeele cifaaɗe dow ɗee, mbele ɓeen ina keɓta hakkeeji mumen. Maalde ndee ina jogii dallinannde inniraande : « Deftere haakoore » e nder mayre caɗeele guuraaɗe ɗee kala ina cifee heen, ɗe kollittee ko ardiiɓe leyɗeele men ɗee, mbele ɓeen ina mbaawa wallude ɓesnguuji Afrik e wuurde nguurndam moƴƴam e nder leyɗe men ɗee.
Lappol gadanol ngol waɗnoo ko e hitaande 2016 to Senegaal, lappol ɗimmol ngol waɗnoo ko tuggi 10 haa 30 lewru nowaammbar 2018, tee ngol yillinoomo leyɗe joyi (5) ɗeen ngoni : Gine, Koddiwaar, Ganaa, Togoo e Benee. Lappol tataɓol ngol ko leyɗe joyi (5) njillaa, ɗeen ngoni : Gammbii, Senegaal, Gine Bisaawo, Gine e Seeree Lewoon, tuggi 20 nowaammbar haa e10 desaammbar 2021. Kollitten tan wonde ɗiiɗoo lappi fof, seteeji Moritani tawtoraama gila fuɗɗoode haa wortorde.
E lappol ɗimmol ngol, udditgol ngol waɗanoo ko to Maamuu e nder leydi Gine tawi udditi ngol ko gardiiɗo diiwaan oo, hono guworneer Maamuu e tawtoreede hoohooɓe laaamu heewɓe, wondude e hoohooɓe diine (islaam e kerecee) e hoohooɓe aada wondude e pelle renndo, hikka ne udditgol ngol waɗaa ko to Birikamaa e nder leydi Gammbi tawi udditi ngol ko gardiiɗo diiwaan Birikamaa hono Goworneer diiwaan oo, wondude kadi e hoohooɓe laamu, diine (islaam e kerecee) wondude e hoohooɓe aadaa e pelle renndo.
Caɗeele kawraaɗe e peeje dañaaɗe
E nokkuuji jillaaɗi ɗii, tawaama caɗeele keewɗe ko wayi no yimɓe ɓe leyɗe mumen teetaa, gila e leyɗe demeteeɗe haa e koɗeteeɗe, sabu won egginaaɓe tawi gure mumen ko kaŋŋe yiytaa heen, tee kamen ndonkii hoɗneede e nokku moƴƴo, yanti heen kadi ɓe tottaaka ndaamordi moƴƴiri. Gure ɗe laddeeji mumen peƴƴaa haa cukkiri natti, toɓo waɗti leelde arde. E hitaande 2018 to Togoo, tawaama ko ine wona gure sappo egginaaɗe gila 2009, ndiiwaa e koɗorɗe mumen, lekkolaaji mumen boni, sukaaɓe sagataaɓe ɗannii to leyɗe goɗɗe, tee tawi gure ɗee keɓaani ndaamordi camorndi. To Benee, e nokkuuji ɗiɗi : Womee nokku gonɗo e nder Kotonu, koɗorɗe keewɗe kelanooma, haa addani caɗeele hoɗnooɓe heen ɓee, to Gbahutee to keerol hakkunde Benee e Nijeriyaa, toon hoɗɓe toon ɓee ndañiino caɗeele , sabu depitee gooto teetnoode leyɗe mumen, kono noon e ballal Maalde Huuftodinnde Kareeli ngam Leydi e Ndiyam- Hiirnaange Afrik (MHHLNd-HA), ɗiiɗoo nokkuuji ɗiɗi, maanaa Womee e Gbahutee ndañii heɓtude hakkeeji mumen.
Kono noon, leyɗe jillaaɗe ɗee kala ina njogii caɗeele. E ndeeɗoo hitaande 2021, caɗeele teskaama to Koldaa (Senegaal) sabu won dokaaɗo toon ko ine wona 2 000 ektaar tawi ko leyɗe janane, ɗum addani caɗeele wonande yimɓe gure takkiiɗe ɗoon ɗee haa teeŋti kadi e joom en ooroori en, nde wonnoo ko ɗoon jawdi maɓɓe ooratnoo, ko toon waɗnoo beeli ɗo jawdi ndii yaratnoo, yanti heen kadi, dokkaaɗo ɗoon oo, feƴƴu nokku oo haa o natti sukkude.
To Sigaasoor (Senegaal) toon caɗeele jowitiiɗe e keɓtugol leyɗeele hollitaama toon, ɗuum nih, ina jeyaa e ko addunoo hare e oon diiwaan gila 1982 hakkunde laamu Senegaal e ɓesngu Kaasamaasa. Hollitaama nih , haa e ñalawma hannde oo ina woodi ɓesnguuji kaasamaasanaaɓe mooliiɓe to Gine Bisaawo, tee ɓeen leyɗeele mumen ko woɗɓe ngoni heen, ɗuum noon ina sikkaa gartal ɓeen, ina waawi urmbit caɗeele. To Gine Bisaawo, tawaama caɗeele e nder nokkuuji tati : Saawo Dominngoo, Paradis e Mansaba. To Saawoo Dominngoo, ko wuro wooto, ɓe nganndu-ɗaa won arooɓe ina ngasa nokkuuji maɓɓe ina ɓama njaareende, haa ɗum addani nokku oo caɗeele. To Paradis ko palestinnaajo gooto tottaa toon ko ina won 750 ektaar, tawi joom en leydi ɓee ngalaa heen ngartam. To Mansaba ko sosiyeetee sinuwaa en gooto woni toon gila ko ina wona duuɓi jeetati (8) ina feƴƴa ladde ina nawa ina yeeyoya leɗɗe ɗee caggal leydi. Ɗum addanii diiwaan oo waasde dunli keewɗi, haa ɗum waɗi sukaaɓe nokku oo ƴetti feere ngam aawde leɗɗe e nokkuuji peƴƴaaɗi ɗii tawa wonaa e ballal laamu. Kono noon, ko fayti e leɗɗe peƴƴateeɗe to Mansabaa, tuggi ko Umaru Siisakoo Mbaaloo ari e laamu, o ƴettii kuulal ngam ndartinde feƴƴere ndee.
E ngolɗoo lappol tataɓol, hooreeɓe leyɗe Gine ɓee, hono Umaru Siisokoo Mbaaloo mo Gine Bisaawo e Kolonel Mamadi Dummbiyaa mo Gine njoɗodiima e hooreeɓe lappol ngol, ɓe njeewtidii e maɓɓe geɗe keewɗe jowitiiɗe e caɗeele guuraaɗe e nder Afrik, ɓe kollitii weltaare maɓɓe e darnde lappol ngol, tee ɓe mbiyi wonde ma ɓe ndaro mbele faandaare ndee ina yettoo. Hooreejo Gine oo, hono kolonel Mamadi Dummbiya rokkii lappol ngol 15 000 dolaar.
To leydi Seera Lewoon, lappol ngol hawrii toon e caɗeele teeŋtuɗe, gila e baasgol yuɓɓude Seeraa lewoonnaaɓe halfinanooɓe njuɓɓudi, nde wonnoo to bannge ɗo lelaa waɗii caɗeele gila e mbertu haa e nokkuuji gonaaɗi, haa e ñaamdu, nde wonnoo gooto fof accidaa ko e hoore mum, nde ƴeewata no ñaamiri, aɗa jogoo kaalis maa ndonkaa ñaamde, nde wonnoo yimɓe ɓee ko seefaa njoginoo, tee kamɓe ko Lewoons ɓe ñaamata, ko maa njiiloy-ɗaa weccude seefaa maa tee ɗuum ne newaaki no feewi, sabu wonaa no njiɗir-ɗaa fof mbecciraa.
Kono, ko ɓuri bonde koo, ko to bannge laamu nguu, nde wonnoo, nde yimɓe ɓee ngari Kammbiyaa e nder Seeraa Lewoon, ko halfinaaɓe cellal ngari ngam ƴeewde yimɓe ɓee mbele ngondaani e rafi Covid-19, caggal ɗuum, ɓe mbiyi ko maa neɗɗo kala yoɓa 50 dolaar… Nde lappol ngol salinoo yoɓde, hoohooɓe cellal ɓee tuumi yimɓe sappo e nayo (14) wonde ina ngondi e Covid-19, ɓeen nawaa Firiitaawne to laamorgo too, ɗuum noon ko tawi lappol ngol yottoyiimaa Poor Lokoo, ɓe ngarti ngam wiyde, yo lappol ngol suɓano ɓe yimɓe takkinooɓe wonduɓe e Covid-19 ɓee, mbele eɓe mbaɗee bannge. Ɗoon daande ko wootere, lappol ngol fof wiyi ina wondi e Covid-19, ko nii ɓe njahri, ɓe ngartaani. Kono lappol ngol haayti tuddinoyde to Firiitaawna, ngol felliti heddaade ɗo Poor Loko, ngol yahat tan to Firitaawna, ngol waɗa ko ngol foti waɗde koo, ngol arta Poor Lokoo. Tuumanooɓe ɓee ne, caggal balɗe joyi (5) kaalis yoɓaa, ɓe mbaɗanaa testa, ɓe mbiyaa ɓe ceertii e Covid-19, ɓe ngaccaa, ɓe koooti Poor Lokoo. Ina teskaa tan wonde laabi gine ɗii ina keewi caɗeele, nde wonnoo ɗi keewaani godoroŋaaji, ɗum addanii otooji lappol ngol dañde caɗeele keewɗe haa woodi e majji bonɗi, yimɓe mbaali e ladde tuulaa heelaa. Lappol ngol na joginoo biisuuji Joyi (5) e oto gooto tokooso kono heɗi kala ɗi ndañii caɗeele.
Mbiyen tan humpitooji keewɗi ndañaama toon, gila e jotondiral hakkunde pelle daraniiɗe ɓamtaare ndema haa e ngaynaaka e jojjanɗe aadee. Yantude heen kadi, addude nguurndam leyɗeele jillaaɗe ɗee.
Sete Moritani umminoo ɗoo e Nuwaksoot ko ñalnde alarbo 17/11/2021 ngam tiindande Kawlak to Senegaal, ko toon o hawriti e sete Senegaal, ɓe padi seteeji leyɗe goɗɗe ɗee, ɗeen kawritoynoo ko Maali, ɓeen ngari ko ñalnde 19/11/2021 caggal tiisbaar, kamɓe fof ɓe njawtidi to Gammbi, ko toon ɓe tawi Gammbinaaɓe. Sete Moritani oo, arti ko ñalnde 18/12/2021 ummoraade to Maali.
Muusaa Jibi Taal , hooreejo lappol Muritani


text:
Fulɓe mbiyi “Aadee ko nelel, mo woni fof e nelal mum e no rokkiraa”. Abuu Caam ina waawnoo suɓaade golle ɗe o tawiri jibnaaɓe makko : ɗato, tafngo maa cañu. Omo waawnoo kadi yahrude liggey tuubaako, omo dawa omo jofta, walla o ƴefta kaadam o janngina gannde tuubakiri, hono no heewɓe e ɓe o janngidi mbaɗi nii. Kono Abuu labii ko yahrude senngo naalankaagal.
Caamel jibinaa ko wuro Maadina Njaacɓe, ko ɗoon o naati jaŋde. O mawni ko hakkunde Pete e Nguyi. Yoga e wondiiɓe makko nder diɗɗal “Ngaari Laaw” ko ñeeñɗanɓe naalaŋkaagal.
Fulɓe mbiyi “Aadee ko nelel, mo woni fof e nelal mum e no rokkiraa”. Abuu Caam ina waawnoo suɓaade golle ɗe o tawiri jibnaaɓe makko : ɗato, tafngo maa cañu. Omo waawnoo kadi yahrude liggey tuubaako, omo dawa omo jofta, walla o ƴefta kaadam o janngina gannde tuubakiri, hono no heewɓe e ɓe o janngidi mbaɗi nii. Kono Abuu labii ko yahrude senngo naalankaagal.
Caamel jibinaa ko wuro Maadina Njaacɓe, ko ɗoon o naati jaŋde. O mawni ko hakkunde Pete e Nguyi. Yoga e wondiiɓe makko nder diɗɗal “Ngaari Laaw” ko ñeeñɗanɓe naalaŋkaagal.
Ina heen Mammadu Abdul Gaako, Aamadu Tijjaani Mbaay, Aamadu Tijjaani Kan, Aamadu Accel Gey e woɗɓe e woɗɓe.
KO WONI NAALANKAAGAL
Ko woni tawo “naalankaagal” ? “Naalankaagal” ko helmere renndaande e mbaydi kuuɓal, ɗum woni yimooɓe, amooɓe, hoɗooɓe, natooɓe, ekn… ɓee fof ina nootoo e helmere “Naalankaagal”. Kamɓe fof ko ɓe weltinooɓe, nehooɓe, waajotooɓe, tinndooɓe… Neɗɗo juɓɓinoowo gollal ngal, ko oon innirtee “Naalaŋke ”. Helmere nde seekaa ko e helmere “Naale”, mbaydi ngaadanteeri nder renndo Fulɓe e kuuɓal, ngamiri ndi hinnde Jiyaaɓe heerorinoo.
CAAMEL FINDINTU, RENNDINA, REENTINA, WAAJOO, JAŊNGINA
Abuu Caam ko naalaŋke jaajtinɗo naalankaagal. Ko o kaɓantooɗo loppitde ɗamaawu e yaakaare deebiniiɗe nder ɓesngu leñol makko. O yowitaaki e maggol. O raddanoytu ngol. Ko o naalaŋke cuɓtiiɗo reende e ŋarɗinde ndonu ngaluuji renndo makko. Omo jogii pellital mawngal. Ko o ŋeñoowo ñeeñɗinoowo ko yooɗi e leñol makko. Ko o kollitoowo ko soofi e leñol e makko ne kay, mbele ina reentee. Eeraali makko, ɓoggi makko e gaaci makko, e cirkataali bawɗi makko, ina ndillina ina njasba heɗotooɓe mo. Goonga loowiiɗo e jime makko ina njibina filñitaare e salaare, ina nguurtina ɓerɗe ɗeɓnooɗe yahde haa piɓtii moƴƴere. Caamel findintu, renndina, reentina, waajoo, jaŋngina.
Abuu Caam, kam fof e jogonaade gollal mum ngal pellital mawngal, omo yenanaa kadi lewde digniral naalankaagal wonaa noon tan weeɓiri e nder renndo Haalpulaar’en (Fulɓe). Ganndo Oropnaajo gooto tinndii wiyi “Neɗɗo ko eggiyaŋke, ko leɓte ngoni ceerno mum, heɓtintaa hoore tawa leɓtaaki”. Haalpulaar’en pawi heen mbiyi “seeɗa mi maaya heɓataa huunde”, walla “mo muñaani cuurki heɓataa ƴulɓe”.
NGAARI LAAW : TESKO E DIKKO
Kaaɗeeki tampere fof Caamel yiyii. Kono o ŋati o woppaani haa o sosi diɗɗal makko ngal o inniri NGAARI LAAW. O yaajnii e miijooji ɓamtooji diɗɗal makko, o eerii annduɓe Haalpulaar’en ɓe o yontidaa, sehilaaɓe makko e yiɗɓe makko mbele ina mballa mo jinngude golle ɗe o woni e dow mum ɗe.
Nii woni, eɓɓoore wiyateende “Initiative Fouta” sosaa e innde diɗɗal Ngaari Laaw. Ngaari Laaw ko goomu hirjino renndo e pinal Haalpulaar’en haa teeŋti e ɓe diiwaan Daande Maayo Senegaal. Ngu jooɗii ko Ndakaaru. Ngu heɓii humpito alɗungo e nder juɓɓingol kiirɗe pinal, tawi faanditaa heen ko weltinde e wuurtinde enɗam.
Diɗɗal Ngaari Laaw jibinaa ko e teskaade e dikkaade :
– Teskaade. Gollorɗe keewɗe ceertuɗe darnaaɗe ngam ɓamtaare, lelnanaaɗe remooɓe, ina pamɗi ko njettii payndoole eɓɓaaɗe. Ngati ɗum ko ɗe mahaaki tigi rigi e nguurndam ɗam yimɓe nguuri ɗam – gila e daartol haŋki e hannde.
– Dikkaade. Waɗde naalankaagal (haa teeŋti noon e njimri ganni) daabaa pinal fayndaare rowrowre ɓamtaare, tawa eɗen mbayla goongaaji ciŋkaaɗi ɗi rommoliɗɓe e ganndal pooɗantoo ñalnde kala e peeje mum en jaɓaaɗe, goongɗinaaɗe.
SATO, KISAL; KADDUNGAL REWƁE, SIDA
Ko ɗum tagi gila Diɗɗal Ngaari Laaw sosaa e hitaande 1989, ngal yiyliima weytinde e weltinde Fuutaŋkooɓe, jimɗi mum e penti mum, ngam hirjinde ɓe e toɓɓe ɓurɗe jojjude anndeede e faameede e oo sahaa : taariindi (sato), jam e kisal, kaddungal rewɓe, SIDA, ekn… Ɗee toɓɓe mbaawii yaajneede e luggiɗineede e dow ballal jiytiniingal, ceedtiniingal ummoraade e dente bayɗe no “Fondation pour le progrès de l’homme” (Ngaafndi ndaraniindi ƴellito aadee), “Fondation de France” (Ngaafndi Farayse), ICCO (fedde toppitiinde Ɓamtaare e Cellal), Mundial Productions. E ballondiral kadi e pelle ɗe ngonaa laamuyaŋkooje, liggodtooɗe e ɓesngu leydi to dowri, bayɗe no ENDA/TM, FAFD (dental pelle Fuuta ngam ɓamtaare), ekn… Yanti heen ko pelle leslese keewɗe daraniiɗe ɓamtaare gure (AVD).
Diɗɗal Ngaari Laaw ko kawtal eɓɓooji e anniyaaji denndinngal ñeeñɗinooɓe e annduɓe askintooɓe Daande Maayo Senegaal. Fayndaare maɓɓe ko yiylaade e addude ballal maɓɓe no fotiri fof ngam sappitaade mahdi mawndi njowitiindi e ɓamtaare ɓesngu maɓɓe.
Ɗoo ɗo Abuu Caam e Diɗɗal Ngaari Laaw njooɓii daande mum en ina pirtana miskineeɓe mone, ina njiyloo peeje e miijooji no leñol maɓɓe heɓiri sago mum.
Eɗen nduwanoo ɓe yo Alla ɓamtu ɓe, toɓana ɓe ƴiiwoonde yurmeende huurnde, huɓtidinnde ngam nelal maɓɓe jaaloo, duumoo. Ndeke en paamii tigi-rigi ɓamtaare leñol fawii ko e jaalagol e koonagol nelal mon. Waɗde yo Alla ɗaldu on e doole mon e pellital mon.
Kuɗol : Aamadu Tijjaani Kan
Fooyre Ɓamtaare – Ndakaaru
aamattijjaan@yahoo.fr


text:
Muritani: 28 Jolal ko ñalawma Sunaare
Muritani, ƴiiƴameeje ɓaleeɓe ene njokki rufeede ko aldaa e curo walla kajo, aduna ene ndaara alaa kaaloowo. Wonaa leyɗeele walla dente Afriknaaje, wonaa dente winndereyankooje walla ni leyɗeele piytortooɗe becce wonnde ko kanum en ndarii he felo jojjitde hakke aade.He beete hanki, sukaaɓe ɓaleeɓe Muritaninaaɓe njippiima he dow laabi ene mbaɗa seppo ngam hollude mettere mum en he ooɗoo ñalawma 28 Jolal, potnooɗo won’de maanditaare jeytaare ndimaagu leydi Muritani.
Kono he hakillaaji ɓaleeɓe Muritaninaaɓe, o ñalawma wonaa ñalawma weltaare, kono ko o ñalawma sunaare ngam siftorde 28 kooninke haalpulaar en ɓaleeɓe layyaaɓe ngam mawnin’de maanditaare jeytaare ndimaagu Muritani.
Ko he laamu Ma’awiyya Wuldu Sidi Ahmed Tayya ceddeewu ɓatamboniigu, ñalnde 28 Jolal 1990, noogas e jeetati kooninke ɓaleejo tonngaa, towa mbaɗaa yarga to Inal, ngam waɗde jeyngol he deedi ɓaleeɓe Muritani, hulɓin’de ɗum en mbele ene naattina juuɗe mum en he nder deedi mum, njebbilaano ɓureede e jiimeede caggal joljole baɗnooɗe he 1986 e 89.
Ɓaleeɓe Muritaninaaɓe ceeraani e hollirde mettere mum en kala nde oo ñalawma arti. Hannde to Nuwaksoot, wuro laamorgo Muritani, seppooji mbaɗaama toon ngam wiyde yoo ñaawoore goonga waɗ. Hono ɗiin kadi mbaɗaama to Paris, laamorngo dowla Farayse e New York to Dowlaaji Dentuɗi Amerik, tawa ko e noddaandu waalde Muritani min njejjitaa. Ko hono noon ne kadi to worgo leydi Muritani too (Fuuta Tooro) seppooji mbaɗaama he nder gure keewɗe, kono ko to wuro Baabaaɓe-looti ɗum ɓuri teskin’de sabu golle kaantare ɗe laamu ngu waɗi he dow sukaaɓe seppatnooɓe ɓee. He sakkitoore perefee diwal ngal, mawɗo alkateeɓe o yamirii alkateeɓe (polisaaɓe) ɓee yo njan he seppatnooɓe ɓee, ɓe piyɗum en, ɓe njaggi heen sukaaɓe nayo, ɓe nawi ɗum en polis. Heen gooto biyeteeɗo Thomas Sankara-Jallo, ɓe piy ɗum haa ɓe coli e mum ñiiƴe nay.
Eɗen ciftina tan, duuɓi cappanɗe tati hikke gila ndee bonannde waɗi, yimɓe waɗnooɓe ɗum ɓee nana njaha he bellanteeje mum en hay gooto e mum en ñaawaaka.


text:
Media janngo, Holno Internet waawi wallirde Pulaar e Ƴellitde Caaktirɗe Kabaruuji?
Gargol internet addii kesam-hesaagu heewngu kadi waylii geɗe keewɗe ummoraade he mbaydiiji mum en ngaadanteeri, newni ɗum, haa weeɓani mo woni kala. Wontii won geɗe keewɗe ɗe neɗɗo suusano hooynanaade hanki, hannde waɗtii ballaade ɗum heɓa ko aldaa e tampere.
Hayso internet woppii batte peɗeeli mum he kala fannu gollorgal hannde ne, ko he caaktugol kabaruuji internet ɓuri addude mbayliigu patamlamu. Ko wonaa tan “reseau sociaux-ji” ɗii, kono kala ko wiyetenoo hanki caaktirgal kabaaru (media) internet waylii no gollortee hannde.
So en ƴettii yeru jaaynde (Journal), hannde ene waynoo hay leyɗeele ɓamtiiɗe ɗee, ɗo jaaynde joginoo doole mawɗe he nder nguurndam renndooji mum en, jaaynde ɗereeji (muulateeɗe) nana maayta heen. Sahaa kala aɗa nana jaayndeeji mawɗi ene ndartina muulde jaayndeeje mum en, wonta ko he internet tan ɓe njaltinta ɗum. Addi ɗum noon, hono no mbiyɗen ni, ko sabu newogol udditde lowre geese (site web ) addaani yimɓe heewɓe waɗde lowe mum en caaktirɗe kabaruuji, tawa ko ndeppistoo heen wonataa hay gootel he nder teemedere (1%) ko joom en jaayndeeji gaadanteeji ɗii ndeppistoo ngam waawde wuurde ko.
Hol ko Sosde lowre geese laaɓndii ?
Sosde jaaynde internet ko laaɓndii ko tiiɗaani, so en njerondirii ɗum e jaaynde muulateende (ɗereeji). Caggal nde joom mum ndañi ordinateer e jokkorgal (connexion) interent, ko o hatojini tan ko lowre-geese (site-web) ɗuum ɗo adan ɗoo ene heɓoo hay e mehre so joom mum huwtoriima CMS en bayɗino WordPress, Joomla walla Drupal, kono so oon tigi ene felliti mahde ko ene wona gollorgal koolningal kadi belngal ndaarde ko maa haralleeɓe ( web designer en) njanta heen. Ɗuum noon ene laaɓndi waɗde jungo mum e jiifa, kono hay ɗuum ko ɗo doole joom mum tolnii tan feƴƴata, kono ene wona tuggude e 150,000.00 F CFA haa 700,000.00 e no haajuuji mbaydi. So gasii ko dañde beernoowo (hebergeur/host service) mo ene mooftan maa lowre maa he nder ngaandiijo (serveur) mum. Ɗuum ne ene waɗi mbaydiiji ɗiɗi. Ene waɗi ko wiyetee beernoowo denndaaɗo ( hébergement mutualisé/ shared hosting) tawa ko lowre maa e lowe goɗɗe koɗdinaa he nder ngaadiijo (serveur) gooto, walla beernoowo keeroraaɗo (hébergement dédié/ dedicated hosting) tawa ko lowre maa tan hoɗnaa he ngaadiijo mum bannge. Mo sakket oo ɓuri hisde kadi so neɗɗo yiɗii udditte lowre ndee he internet ko kanum ɓurata yaawde jaabaade, kono kadi kanum ɓuri tiiɗde njaru (coggu). Wonan’de puɗɗotooɗo, hay gadanoo oo ene moƴƴi. Njaru mum lewru ene waawi fuɗɗoraade $6.00 (3000 F cfa) haa $ 25.00 (12,500.00 F cfa), kono so tawii ko beernoowo keeroriiɗo o ene wona $118.99 haa $148.98 lewru kala, kadi ɓe njiɗata ko yo a renndin ɗum njoɓiraa hitaande ko famɗi fof walla duuɓi ɗiɗi. Kompañeeji keewɗi ene mbaɗa ɗum ko wayno, hostgator, GoDaddy e goɗɗi keewɗi fawaade he leydi ndi joom mum woni. So ɗum fof ɓennii ko dañde innde domen (nom de demaine/domain name) ko kanum wonata ñiiɓirde lowre maa he nder geese, ko wayno www.pulaaronline.com walla https://binndipulaar.com. So a ƴetti “.com” ene waawi jarde $14.95 haa $19.98 (7000 F cfa haa 10,000 F cfa) walla so a ƴetti gasirɗe ko wayno “.sn” ene waawi yahde haa 30,000 fcfa hitaande kala.
So en tonngii, mbiyɗen sosde lowre geese ene waawi waasde jarde hayhuunde walla fuɗɗoroo 50,000. cfa haa 1000,000.00, e no haajuuji e doole joom mum en mbaydi.
Awantaas Jaaynde Internet he dow jaaynde ɗereeji
Sikke alaa, ko njaru mum weeɓde woni awantaas ɓurɗo mawnude he sosde jaaynde internet. Jaaynde internet soklaani gollorde (huɓeere) mawnde hono no jaaynde ɗereeji ni. Jaayndiyankeeɓe mayre ene mbaawi liggodaade he nokku tokooso, walla nii gooto heen kala liggo bannge mum tawa ko ɓe njooɗdo too heewaaani. Kala nde ɓe cokkli diisnondirde e ɓe mbaawi waɗde batu he skype walla conference call ɗuum e peeje goɗɗe ɗe karallagal newnani yimɓe hannde. E ɓe mbaawi habrondirde e wostondirde miijooji rewrude e email. Ɗuum en jiyi, maa ustu fereeji, kasdiiji ceerɗi walla coggu galleeji mawɗi ceerɗi; maa ustu njoɓɗeele kuuraaji e telefonaaji hakknde leydi e leydi walla faksuuji e telegaraamuuji. Jaaynde internet soklaani yoɓde njoldiiji (transport) ngam sarde jaaynde mum he nokkuji ɗo ɗi njeeyetee ɗo walla aandude heen so lammbiraama.
E mbeñdi jaaynde ɗereeji, jaaynde internet ene heɓoo e kala nokku ɗo internet woni he nder aduna he (so wonaa tawa lowre ndee ko haɗaande he oon nokku). Neɗɗo ene waawi taraade ɗum he ordinatoor, tablet walla cinndel (portable) mum he kala sahaa.
Jaaynde Julornde walla blog?
Nde kaalaten dow too haala jaaynde internet ndee ene e hakkille men ɗiɗo kala, jiɗɗo waɗde blog tan o, e jaayndiyanke (walla nii entrepreneur ) jiɗɗo fuɗɗaade jaaynde mum. So wontii ko jiɗɗo udditde blog (bolog) tan o, ɗuum kadi ene ɓeydoo weeɓde, sabu palatformuuji keewɗi, ko wayno wordpress.org , blogger.com, tumblr.com, weebly.com e goɗɗi, ene ndokkumaa lowre blog taw ko alla-ɓolo. Kono hay ɗeen so aɗa yiɗi ko ŋarɗi tawa ene yahdi e won e kuwtorɗe karalleeje, alaa e sago pullaa heen ceede seeɗa, kono ene waawi waasde heewde. So en ƴetti yeru wordpress (ndee ɗo lowre ko heen waɗa), mbiyɗen e ɓe ndokka lowre taw ko alla-ɓolo, so tawii ko blog tan jiɗɗaa aɗa waawi huwtoraade ɗum, e ɓe njogii nii ko wiyetee themes, ɗeɓata wayde ko hono no wutteeji ni ɗi mbaawɗaa ñaantirde lowre maa haa ɓura ŋarɗude e nanndude e (pro. Website). Keewɗi e ɗiin kadi eɓe ndokkira ɗum en tawo ko mehre-mehre, kono won e ɗiin themes-ji ɓe njeeyat ɗum en (S35.00 haa $120) kono so a soodii ɗum laawol gootol tan a yoɓtataa so wonaa njiyɗaa wutte goɗɗo kadi keso mo njiɗɗaa ñaantirde lowre maa nde. So tawi ko jiɗɗo lowre gollornde noon, walla nii jiɗɗo blog mum cumaaɗo jeloode mum, eɓe njogii joɓeteeɗi. Nde tawno mo mehre-mehre o, wayko no luɓaade daaba janano nii, ɗo mbirti ɗaa kala o heɓtinirte sabu jeloode jooma makko. WordPress ne, so tawii ko lowre alla-ɓolo nde, ko luɓal tan kono wonaa dokkal panndungal. Sabu a waawaa jogaade innde domen (nom de domaine) hoore maa tan, alaa ko maa sinndondira e innde maɓɓe hono ni: www.inndelowremaa.wordpress.com, kadi to ndagameeji ɗerewol (footer) ɓe binndata heen ko innde maɓɓe. So neɗɗo naati he nder lowre ma hee ɓe kollat ɗum ɓannginooje maɓɓe, yanti heen kadi ko ɓe ndokkat maa e espaas (space) heewataa. So a ƴettii joɓeteeɗo noon, ɗuum fof ene waylo. Njoɓɗeele ɗee waɗi ko ƴele.Ƴelo heen fof ene jogii njaru mum kono ene jogii ko ɓeydantu maa e geɗe ɗe a waawaano heɓde he mo alla-ɓolo o. Kono kala heen ngo coodɗaa, ma nattu soodde themes (wutteeji ñaantorɗi ɗii) kala mo mbelaɗaa ko oon ƴettataa e kala nde mbelaɗaa. Ma waaw dañde innde domen ma, kadi space maa ma ɓeydoo yaajde fotde ko njoɓataa. Ƴelo adano ngoo ko (premium) $8.00 (4000 f cfa), ɗiɗaɓo ngo ko (business) $ 25.00 (12500 f cfa), tataɓo ngo ko (e-commerce) $45.00 (22500 f cfa.) lewru kala kono ɓe joɓnortoo ko hitaande. Ɗuum firti so a ƴetti ƴelo hakkundeewo ngo (business), sabu so tawii ko jaaynde a soklaani ko ɓuri ɗum, hitaande ko njoɓataa ɓurataa 150,000.00 F cfa, kadi hitaande addannde nde ɓe ndokkumaa innde domen, so ndeen yawtii njoɓataa innde domen ndee hitaande kala ko hedde 10,000 F cfa.
Ko ngoonga so neɗɗo ene yiɗi sosde jaaynde julornde, won geɗe keewɗe ɗe ɗum laaɓndi,ɗuum ma en njeewtoy heen he winndannde wonnde (business plan), kono njiɗmi feeñin’de ɗoo tan ko wonnde ɗum ko kuwtorɗe kese baawɗe heɓaade tawa tiiɗaani, te aduna oo kala ko heen hucci. Ene waawi wallude en e safrude caɗeele men to bannge Media ɗe ngoyaten ñalnde kala ɗe. Ene yahdi kadi he koɗki men, sabu ko en leñol jaajngol caringol, te internet hannde alaa ɗo yettaaki. So en ƴeewi ko wayno udditde Rajo FM he nder Dakaar hannde, ngo waawaa yahde ko ɓuri 75 Km, ɗum firti ngo wirtotaako Thies, saka ngo yettoo Jolof, Fuuta, Fuladu walla Ɓunndu, leyɗe Fulɓe keddiiɗe ɗee kam haalaaka. So a udditiino Rajo hannde he nder Senegaal, a innirii ɗum Pulaar FM, aɗa yiɗi ngo heɗee he nder leydi hee kala, alaa e sago ndañanat ngo ferekaasuuji keewɗi. Ɗuum way ko no uddittde rajooji FM keewɗi ni. Ngalu mum alaa ɗo heɓoto. Ko hono noon, jaaynde ɗereeji, foti ko winndaande he Pulaar walla Farayse, haaɗata tan ko he gure mawɗe ɗee, yettoytaako diiwaanuuji men dowri ɗi sabu caɗeele transport. Te hono no mbiyɗen ni, jaaynde kaayit ko huunde ƴeeŋnde nde waawaa yahdude e ciirtogol information technologie hannde ngol. Yeru, so aɗa yiɗi jaaynde maa ɗereeji yalta janngo subaka law, ko gila ñalawma mbinndaton, caatoɗon, juɓɓinon no nde lelorto. Ɗoon e 18:00 tawa on nawii ɗum imperimerie mbele e nde gasa muuleede ɗoon e 12:00 AM nde jolnee he otooji, nde saree he nokkuuji jeeyooji ɗii ko adii nde yimɓe ndawata, mbele ene cooda nde so payii e dawde golle. Ɗuum firti hayso joom jaaynde ndee heɓi kabaaru keso caggal 18:00 waawa ɓeydude ɗum he jaaynde nde, tawat nde naatii muulirgal (press). Oon kabaaru ko ma o mooftee haa janngo kadi o waɗee e jaaynde yaltoyoore faɓɓi janngo nde. He oo jamaanu facebook e dingire whatsapp eɗen nganndi kabaaru mooftotaako ɓalɗe ɗiɗi ene fada. Jaaynde internet kanum kala nde keɓɗaa kabaaru aɗa waawi naatnude ɗum heen gila ene wuli jaw. Kadi lowre geese (site web) ene waawi naworde jaaynde, rajo, e tele fof.
Jaaynde he Pulaar e Jaaynde Pulaar
So eɗen kaala jaayndeeji walla mbiyen ɗoo mejaaji (media) Pulaar tan hakkillaaji men ɓurata huccude ko e jaayndeeji binndaaɗi he ɗemngal Pulaar/Fulfulde walla Rajooji e Teleeji ɗo Fulfulde haalete. Nde tawnoo hammu men hannde ko yoo yiye ɗemngal men ngal ene wuuri kadi kala ɗo tolni ɗen eɗen nana e ngal haalee walla eɗen njiya e ngal winndaa. So goonga ɗuum woni ko kaɓanto ɗen mbele maa gas laataade, ko ɗuum waɗi en yiɗde dañde jaayndeeji (ɗereeji, Rajo e Tele) he pulaar. Ɗuum firti jaayndeeji kumpitooji, kabrooji he ɗemngal Pulaar. Ko kabaaru oo yiɗi fof noon yo o won, haysinno toɗɗi ko Indo walla Siin (Chine), yoo taw tan ko he ɗemngal Fulfulde haala, Ɗuum ko jaaynde he Pulaar. Eɗen poti hebbin’de ɗeen so en ndañii, sabu ko kannje ngoni pinndinooje ɓiyɓe leñol men, mbaɗa ɗum en yimɓe yaajɓe humpito, annduɓe ko yahatee e aduna he kadi wuurna ɗemngal men ɓamta ɗum.
Jaaynde Pulaar noon kanum ene waawi won’de he ɗemngal goɗngal ko wayno Farayse walla Engele, kono fayndaare mum yoo won haalde ko toɗɗii Fulɓe e ko ɓamtata daraja mum en. Mawnina pulaagu e pinal Fulɓe he nder hakkillaaji yimɓe heddiiɓe ɓee, haa ɓeen mbaawa ndaardude Fulɓe yitere hurum e teddungal, mbaasa jogaade e mum en yaw. Ɗeen jaayɗe kadi so ndañaama ma artiran en huunde ɓesnguuji Fulɓe, fuɗɗinooɓe saayde he nder leñɗi goɗɗi sabu majjude koye mum en.
Eɗen poti jokkude haɓeede yo en keɓ jojjanɗe men he kaalirɗe e ayaawooji leyɗeele men, ko ngoonga, kono eɗen poti huccan’de kadi ko aduna oo fof huccani ko, mbaasen jooɗaade haa ndaɗe ɗen mbiyen eɗen ngabboo. Ene weeɓi, ene udditanii mo woni kala, alaa hay paddal gootal.


text:
Ko goonga gila kitaale 1980 heewɓe ceŋanaama ɓerɗe ittaaɗe e yimɓe woɗbe. Kono gila ndeen ko ɓerɗe ɗe ndartaaki gollaade, woni dillooje, ɓeen ceŋantenoo. Ko ngol woni go’o ko neɗɗo ina seŋanee ɓernde nattunoonde dillude. Ɗum waɗaa ko to Angalteer, to opitaal Papworth Hospital mo Cambridge.
Ko goonga gila kitaale 1980 heewɓe ceŋanaama ɓerɗe ittaaɗe e yimɓe woɗbe. Kono gila ndeen ko ɓerɗe ɗe ndartaaki gollaade, woni dillooje, ɓeen ceŋantenoo. Ko ngol woni go’o ko neɗɗo ina seŋanee ɓernde nattunoonde dillude. Ɗum waɗaa ko to Angalteer, to opitaal Papworth Hospital mo Cambridge.
Ceŋanaaɗo oo wiyi “ñalnde kala miɗo ɓeydoo softude”. Doktoreeɓe ɓee mbiyi “ndeeɗoo feere hesere maa daɗndu pittaali keewɗi”. Sibu ndeen, ñawɗo ina waawi fadde duuɓi tati dañanaaka ɓernde nde seŋanaa.


text:
Ndeen Suleymaani Baal jibinaama, haa dañii duuɓi jeeɗiɗi, taaniiko Sammba Bukarinaatni mo jaŋde. Ndeen o dañii duuɓi sappo, taaniiko Sammba Bukari hawri e lajal.Suleymaani Baal faati Haayre Laaw, to Ceerno Basmoor Lamin (Saako) mawɗo (inawoodi Ceerno Basmoor Lamin tokooso : ko oon njannginoyta Sayko Umaar Saydu Taal).
Ndeen Ceerno Basmoor Lamin njannginii Suleymaani Baal haa heɓii “suura“, Suleymaani Baal felliti ummaade Haayre Laaw, o fayi to Duɗal Piir Sañukuur. O tawi toon, e oon sahaa, ko Ceerno biyeteeɗo Siriñ “Ƴaari” Amar. O janngidi ɗoon ko e Elimaan Buubakar to MBummba, e Saydu Aljumaa to Halwaar, e Abdarahmaani Soggo Jalte, e Maamuudu Hammaat to Kanel, e Baylaa Pereejo Soh to Haayre, e Alfaa Umaar Saydu Nuuru to Hoore Foonde, e Abdul “Qaadiri” Kan (mo o jogori wasiyaade yo won Almaami gadano e Fuuta Tooro ; ma en ngartoy heen yeeso) e Abdul Kariim Jaawanndo to Seeno Paalel, e woɗɓe keewɓe sanne.
Ndeen ɓe njanngii haa ɓe ngayni, kamɓe fof ɓe ndokkaa. Ceerno o noddi ɓe, wiyi ɓe :
-“Ngaree mi haalana on sirru”… (sirru o, ko o haalan mo woni kala e maɓɓe ɓure mum, e caɗeele mum, e mbaawka mum jogori waɗoyde ɗum).
Caggal nde ɓe ndokkaa, kamɓe fof ɓe koot Fuuta haa heddii Suleymaani Baal. O wiyaa yo o artu Fuuta, o wiyi : “alaa, mi yonaaka, mi jokkat ɗanngal, mi tiindoo Fuuta Jaloŋ, to nokku ganndiraaɗo Jañnja Wari.” Suleymaani Baal waɗi ko wiynoo, o feewi Jannja Wari. O tawi toon gorko biyeteeɗo Ceerno Moodi Muhammed Abdallaahi. Hol ko o janngi toon ? O janngi toon ko “Lasraare“. O woni toon hitaande. Moodi Muhammad Abdallaahi wiyi mo :
– “Sheex Suleymaani Baal“! O wiyi mo : “Naam, ceerno am !” O wiyi mo : “Miin, Moodi Muhammad Abdallaahi, kala ko nganndunoo-mi, mi waɗii ɗum e hoore maa. Mbeɗe jogii noon ceerno am, ina wiyee Sheex Muhammad Wul Faadel. O woni ko Rewo, sara wuro ina wiyee Maal. Ar, mi nel maa toon. So a yahii toon, mbiyaa ko finnde nanngam. Finnde nanngam, ko miin rokku ma. Oon ko ceerno am. Miin, ko kaal-mi ko, ma o ƴeftu ɗoon, kanko ne, o ruttitoo, o innitoo …”.
Suleymaani Baal ummii Jañnja Wari, o rewi Ɓunndu, o fayi Maal. Nde o ari Maal, o yiyi ko muusi mo. O yiyi kala sahaa, jawɗeele Fuutankooɓe ina ngaddee toon, etee omo anndi ɗum rewaani laawol. O yiyi kala sahaa, sagataaɓe worɓe ina ngitteeFuuta, ngaddee, mbaɗee jiyaaɓe. O yiyi ɓiyɓe soknaaɓe ina ciŋkaa haa njooɗi, ina ngaddee, mbaɗee horɓe. Ɗuum noon welaani mo.
Subaka fof mo o fini, o aynoyta ko gelooɗi, o nawora alluwal makko. O artataa wuro so wonaa naange debdebina. Ndeke dokke ɗe ina njogori arde ! Waɗi sahaa gooto, laamɗo gooto ina wiyee “Sheex Nasru Leyyaat“, ina yiɗi kañum ne laamaade leñol mum en ; e oon sahaa, laamu maɓɓe ko laamu Horma (Horma ko lefol tan). O waɗi capanɗe nay (40) ngelooba, o hokki ɗum “Sheex“ Muhammad Wul Faadel, o wiyi yo o waɗan mo ñaagunde Alla. Ñaagunde nde winndaa ko e balɗe capanɗe tati (woni lewru), ñalnde fof, puɗal haa mutal.
Nasru Leyyaat waɗaa nelaaɗo, yo o aran ñaagunde mum, nde gasii feewneede.
Ñalnde o ari, “Sheex” Muhammad Faadel hirsani mo dammuwol, ina teddinira mo. Ɓe keɓi tillisaaji maɓɓe, eɓe njuɗa teewu, hankadi eɓe mbeltii.
Ɗoon tan, “Sheex“ Suleymaani Baal arti, addori gelooɗi haa caggal wuro, ina artidi e tampere, ina tuuta, ina heyɗi, ina ɗomɗi. O tawi lehel ina waɗi ndiyam, o ƴefti lehel ngel, o yari. Dokke ɗe njettiima !
“Sheex” Muhammad Faadel laawii, ari haa yettii e lehel ngel, o tawaani heen hay dara, etee ene anndi ko aaye wonnoo heen, etee o winndaa ko e balɗe capanɗe tati. O wiyi : “Onon kam, ngel ɗo lehel gonnongel ɗo, hol dufɗo ndiyam ngonno-ɗam heen?”
Suleymaani Baal wiyi mo : “Ceerno, njaafo-ɗaa mi dey, mi tawii jooni ndiyam ina woni heen ; tilliisa fof mi yahii, mi ronkii dañde heen ndiyam. Taw-mi ndiyam tan ko e lehel ngel. Taw-mi heen ndiyam, mbiyatnoo-mi dey ma a taw ko ɗam… mi anndaa ko ɗum firti, mi tawii ɗoon, mi yarii !”
Ma won hojomaaji ɗiɗi “Sheex” Muhammad Faadel ina darii tan, o foofaani nii, omo ƴeewa “Sheex” Suleymaani Baal, omo futtina ɗum gite. Caggal ɗum, o wiyi mo :
“Tawii ɗo enndu yumma, e duhol baaba, a janngii ɗoon haa a dañii “suura“, a yehii to Seriñ “Ƴaal” Amar, a janngoyii toon “nahwu” (celluka), a ruttiima to Jañnja Wari, a janngii toon “Lasraari”, a arii ɗoyenne e Maal, a timminii ! Kala ko mbiy-ɗaa hannde rewete ! Kala hannde ko mbiy-ɗaa, so a ŋaaɓtii hunuko maa, a haalii tan, rewete ! So a yiɗii kootaa, ko heddii ko, alaa ko mbaaw-maa-mi tottude !”
Ina jokki


text:
Le Pen/Macron : Hol e maɓɓe mo Afriknaaɓe cuɓii ?
Fuutankooɓe keewi wiyde jatti mumen ko « Fuuta Kummba Yummen ». Waɗde ma a taw, ko ɗum saabii Usmaan Hammadi Joob yimiri doŋre men « Afrik Neenam, ummo koy yontii ». Ko ɗoon hannde njiɗ-ɗen arde....
Wolde Ikren : ko woni misil Sarmat
Ñalnde alarba 20 abril 2022, konu Riisi habrii lottugol misil mum fukeejo (misile ballistique), hakkunde doŋreejo (intercontinental) gadano, inniraaɗo « RS-28 Sarmat », mo haralleeɓe OTAN inniri kadi « Satan 2 ». Ko...
Kaaldigal / diisnondiral : Mbar loggitiima ?
Caggal ko ina tolnoo e lebbi ɗiɗi jaj-jajtingol, luulndo e waalaare laamu pellitii haŋkadi fuɗɗaade kaaldigal ngal ɓe nanondirnoo ko ina ɓura jooni hitaande. Ina jeyanoo e ko saabinoo ngol liiltugol, luulndo...
Porostaat : jiytal jaakoraangal
Jiytal mawngal waɗaama he ɗee balɗe, paatungal e cellal, ngal huunde e annduɓe kiisii ko waklitere. Annduɓe njiytii mbaktu (bakteri) jotondirngu e nguɗu (kaaseer) porostaat. Oo kabaaru ummorii ko e jaaynde Le...
Hollitirde ÑOGGANNDE SILO HIISIWO
Caggal « Binndanɗe Hiisiyankooje » e « Gannde Hiisiwe », ndeeɗoo deftere woni deftere tataɓere nde Muhammadu Faalil Sih winndi en nder duuɓi joy, faatunde e hiisiwal. Ndeeɗoo « ÑOGGANNDE SILO HIISIWO »...
Muritaninaaɓe waraaɓe to Mali
Muritani tuumii FAMA (konu Mali) warngooji ɓiɓɓe muritaninaaɓe. Ñalnde 8 mbooy (marsa), laamu Muritani yaltini bayyinaango hollitoowo konu Mali yooɓiima ɓiɓɓe muritaninaaɓe nder wertaango leydi Mali. Ko ndeen laamu...
Janngooɓe jaaɓi-haaɗtirde, gagga mon jiiɓtaama
Dr Hammadi Faalil Sih, hiisiweejo ŋellitiiɗo, arii ittii teppol sanɗaaji yahruɓe hiisiwal. Ɓaawo deftere makko « Binndanɗe hiisankooje » yaltunde 2016, o rewni heen defetere « Diiñorɗe », hannde njeslaare 13 seeɗto...
Konngol hooreejo he batu diisnondiral 27 mars 2022
- Hooreeɓe teddungal tedduɓe ; - Bismaaɓe he ndee joɗnde diisnondiral ; - Nulaaɓe Cate, haa teeŋti e ummoriiɓe nder leydi - Terɗe...
Batu Diisnondiral FƁPM : Ɓeydude darnde
Ñalnde alet 27 marsa 2022, Fedde Ɓamtaare Pulaar he Muritani (FƁPM), waɗii batu mum diisnondiral ɗo Suudu ganni Nuwaasoot ɗoo. Batu Diisnondiral ko batu potngu jooɗaade hakkunde batuuji ɗiɗi mooɓondiral kala (duuɓi ɗiɗi...
Miijo pelle pinal he eɓɓaande “sariya kuccam”
Caggal ñalɗi diisnondiral, yimɓe cabbinoo ko he lelnugol sariya kuccam tippudi nehdi e jaŋde Muritani. Kisa ko ñalnde 8 lewru mars jaagordu jaŋde neldi pelle pinal ɗee eɓɓaande, walla mbiyen winndannde, sifotoonde huunde...
21 colte, ñalawma ɗemngal neeniwal
Pelle pinal ngenndiije, Fedde Ɓamtaare Pulaar he Muritani (FƁPM-ARPRIM), Fedde Ɓamtaare Ɗemngal e Pinal Sooninke (AMPLCS) e Fedde Ɓamtaare Ɗemngal Wolof he Murtani (APROLAWO), mawninii, no keewnoo waɗde hitaande kala nii, Ñalawma...
Hol ko woni Ikreen ?
Ikreen ko dowla (leydi) ngonndi he nder Orop bannge fuɗnaange, ɓiliindi hakkunde Dental Orop e Riisi. Ndii leydi ine fooɗti hakkillaaji winndere ndee kala, sabu luural mawngal hakkunde Riisi, bannge, e Dental...


text:
Ngamri e neɗɗaagu : so mi yiyii aɗa ama, mi annda neɗɗaagu maa
Wiɗtooɓe Finlanndenaaɓe njiytii jotondiral hakkunde ngamri e neɗɗaagu gamoowo o, e fawaade e dille ngamri mum. Njeñtudi wiɗto maɓɓe ngo ina haawnii sanne, sibu ɓe tuugotoo ko e beesaali gamoowo o, ngam anndude mbele neɗɗo ko teeyɗo, walla ko dafaaɗo hakkille ekn ….
Ngamri e neɗɗaagu : so mi yiyii aɗa ama, mi annda neɗɗaagu maa
Wiɗtooɓe Finlanndenaaɓe njiytii jotondiral hakkunde ngamri e neɗɗaagu gamoowo o, e fawaade e dille ngamri mum. Njeñtudi wiɗto maɓɓe ngo ina haawnii sanne, sibu ɓe tuugotoo ko e beesaali gamoowo o, ngam anndude mbele neɗɗo ko teeyɗo, walla ko dafaaɗo hakkille ekn ….
Nii woni, ɓe mbiyi, «so tawii ngamri neɗɗo o ko njaawndi, taƴondirndi, tawa joom mum ina nawda juuɗe e koyɗe, tawata ko oon ina wondi e rafi hakkille biyeteeɗo «névrose» ; so tawii ngamri ndi ko curpitiindi, njahdundi e dille hoore e juuɗe, tawata joom mum ko neɗɗo udditiiɗo. So tawii noon o amrata ko seese, tawi kadi ko ngamri njuɓɓundi, ina hasii tawa ko o neɗɗo belɗo. So tawii e ngamri he, joomum suutat juuɗe ina tellina, tawata ko o neɗɗo udditiiɗo hakkille ; so tawii noon joomum amrata ko doole, ina diwa gaa, doƴƴoo too, tawata joomum ko neɗɗo kellifaaɗo». Ɓe ɓeydi heen wonde « ina anndanoo gaaci ina peeñnina ko woni e ɓernde neɗɗo ». Ɓe mbiyi kadi wonde amooɓe dartoriiɓe ngamri keewi wonde ko yimɓe «uddiiɓe» (woni yimɓe ɓe nganndu-ɗaa ko yiɗɓe koye mum en no feewi). Eywa gooto fof ina anndi no amrata, ɗum noon ina anndi neɗɗaagu mum to woni.
Ƴoogirde : Slate.fr


text:
Maali
Maali (fr. Mali) ko leydi e Afiriik. Mbertudi leydi ndin ko 1.240.192 km2, jamaa hoɗuɗo e mayri no hewtaynoo fewndo hitaande 2016 yimɓe 17.994.837. Laamorde (kapital) leydi Maali yo Bamako (1.926.748 (2012)).
Maali yo leydi gorgal Afiriik. Kayri ɓuri fuu mawnude e leyɗe gorgal Afiriik fuu. Endi hawti keerol e Gine, Senegal, Burkina Faso, Koddiwaar, Nijer e Aljeri. Hooreejo ndii leydi ana wi'etenoo Bah N'Daw. Kanko woni kaananke ɗiɗobo e ley jamaanu demokarasi iwde 1991 warde hannden. Gila lewru awril 2012 kuudeta liɓi mo o yahi o fattoyii Senegal.
Demography[taƴto | taƴto ɗaɗi wiki]
Maali: Demography 1961-2003
Seeɗa e taariika Maali[taƴto | taƴto ɗaɗi wiki]
Maali ina wi'etenoo e nder laamu Tuubakooɓe Sudaan (leydi ɓaleeɓe), ko caggal jeytaare mayri e hitaande 1960 hooreeɓe ɓee cuɓi innde "Mali" joopiinde laamateeri taarikayankoori ndi jamaanu Sunnjata Keytaa ndii (teemedannde sappo e tataɓere). Laamɗo arano oo laatii Moodibbo Keytaa, nde o ƴetti laamu nguu o fuɗɗi siinude yuɓɓo dawrugol soosiyalismu kono ɗum yirbini faggudu leydi ndii ɓeydi iñcuru renndoyankooru. E hitaande 1968, koninkooɓe folli mo e dow ardungal Muusaa Tarawore. Oon laamii haa 1991 nde jamaaji Afirik keewɗi puɗɗinoo lamndaade heyɗitinoore dawrugol tuugiinde e demokarasi kono o salii kus waylude laamu makko. Nde yimɓe ɓee yaltunoo seppooji to saare laamorde Bamako o felli e maɓɓe, yoga e maɓɓe maayi. Ɗum ɓurti hirjinde murtital ngal haa larme oo folli mo e dow ardungal Ahmadu Tumaani Tuure. Oon yuɓɓini woote o hokkiti siwiljo laamu nguu, ɗum ko Umaar Konaare. Nde oon timmini happu mum Tumaani Tuure warti kadi e nder dawrugol Maali fooli e woote laatii persidan haa folleede mum 2012. Polluɗo mo oo, ɗum ko Amadu Sanogo, wi'i ko sabaabe ɗaatere makko waɗi si konuuli murtuɓe Tuwaaregɓe e lislaamiyankooɓe naati hakkunde janwiye e awril 2012 e nano leydi ndii riiwi konu Maali nguu, oon tuma ɓe pecci ndi ɓe njaltini e fewjoore laamu Bamako. Ɓe ewnii jeytal-hoore leydi maɓɓe ndi ɓe inniri Azawad. Haa hannde ko ɗon wonaa. Barki Alla e ko CEDEAO (Dental Faggudu Leyɗe Afirik Hiirnaange) kammbani koninkooɓe Maali ɓe, ɓe ɗalii ardungal leydi ndii e juuɗe persidanjo laamu cabborgu, ɗum ko Jonkunda Tarawore kono hay gooto anndaa ko ɓe ngoni e mum. Lasindiiɓe duuɗuɓe ina cikki haa jooni ko kamɓe njogii laamu nguu. Leyɗe CEDEAO ɗee ina mbaɗi lelngo naɓugol konunkooɓe 3500 ngam dahitugol nano Maali wartira ɗum e ley laamu nguu kono haa jooni lelngo ngoo huumnaaka taho, hino tamƴinaa non nde ngo huumnee ko ɓooyataa. Lislaamiyankooɓe ɓee mbonnii ko heewi e keyeeji finaa-tawaaji nano Maali yeru laadiiji (genaale mahaaɗe) waliyyaaɓe teeŋtii non to saare Tombutu, ɗum non waddanii ɓe feloore aduna Alla oo fuu.
Seeɗa e wertaango Maali[taƴto | taƴto ɗaɗi wiki]
Maali ana heerondirii e Moritani, Senegal e Gine hedde hirnaange, Nijer hedde funnaange. Aljeri hedde saahal, Koduwaar e Burkina-Faso hedde ɓaleeri. Njaanji Maali yo kilomeeteruuji 1.240.000. Maali ɓuri mawnude Faransi laabi ɗiɗi. Leydi ndiin ana mawni sanne.
Maali ana woɗɗi maayo geeci. Maayo Nijeer e Senegal ana ley Maali. Weendu Deeboy nduu ana ley Maasina, hakkunde Mootti e Gunndam. Kaaƴe ana keewi e Maali: hono hayre Bannjagara, hayre Ommbori e Adara-Ifora hedde Aljeri. Nokku Mootti ana wooɗi sanne. Fulɓe ana koɗi toon.
Leƴƴi Maali ana keewi. Maaliŋkooɓe yo Bammbaraaɓe, Seɓɓe, Boobooɓe, Senufooɓe, Saraŋkulleeɓe, Safarɓe, Burdaaɓe, Haaɓe e Fulɓe. Golleeji maɓɓe yo demal, awgal, margol daabaaji, golle ñeeñal e sarawiisinkooɓe.
Ŋenndi Bamako ɓuri mawnude. Yimɓe ana keewi toon. Endi jogii luube, eɗe mawni! Luumo ngo toon, aɗa waawi soodude kulle fuu aɗa yiɗi.


text:
Pulaar ene wiya « ƴoƴe mehe njanngataa ɓataake ». Sinno dawrugol ko sippiro wonnoo, mi wiya « dawriyankooɓe men liɓaama mbeeyngu, ngu alaa guli ». Ellee liɓaaɓe e ndoondi, yiɗnooɓe fiɗɗaade gila ñaawooɓe ngaraani, kisa hawri e ɓeesoo maayii gila tuuba leppaani. Pulaar ene heewi wiyde « kaari fiyaama haa nanngi e ɓoggol ».
Nde tawnoo ɗo adan ɗoo, Kaari oo hollat jaambaraagal mum haa aduna fof seedoo, ruttoo waɗa diwal mbaroodi njomu fowru. Sikke alaa, laaɓii tan, ndekete, no doktoraagal nii, no karallaagal walla gannde goɗɗe nii, ndeke dawrugol ne ko maa janngee. Wonaa mi finii tan mi waɗii ɗum, ngam yiilaade laamu. Annduɓe mbiyi « waawi waɗde dawrugol ko jogiiɗo yiyannde e fayndaare laaɓtunde, joganii ɗum ganndal, pinal e pellital ».
Ngam yettitde payndaale maɓɓe, dawriyankooɓe mbaɗata ko lannda. So en nanii lannda noon, ko fedde yuɓɓunde, nde jiidaa e pelle men pinal, faggudu walla ɓamtaare. Humpitiiɓe oon fannu ko hono nii ciforii lannda dawrugol. Ɓe mbiyi, « lannda dawrugol ko dental yimɓe jogiiɓe miijo wooto faytungo e no renndo yuɓɓinirtee, tawi fayndaare maɓɓe ko heɓde laamu ». Tawde noon lannda ko dental juɓɓungal, alaa e sago waɗa gardiiɗo. Ko oon gardiiɗo wiyatee hoyreejo lannda.
Sikke alaa kay, tawde lannda yiilotoo ko laamaade, gardiiɗo ɗum ene foti wonde kattanɗo, baawɗo, cuusɗo, ekn… Ngam ɓura laaɓtude e hakkillaaji men, ndokken annduɓe konngol, cifanoo en no gardiiɗo lannda foti wayde. Annduɓe ɓee mbiyi, « dawrugol wonaa meccal, ko gollal tuugingal e ganndal ƴoogangal e duɗe toowɗe, ko wonaa ɗuum koo, ko jogaade hattan, pinal e mbaawkaaji keeriiɗi, baawɗi tonngaade e ɗee toɓɓe sappo garooje :
1. Hoolaade ɓe wondi ɓee e waawde halfinde ɗumen golle, waasa wiyde ko kañum tan waɗata, ko kanum tan ardotoo ;
2. Jogaade payndaale laaɓtuɗe, waasa wiyde ngonka peeñka kala ene nanngira ɗum no fartaŋŋe ngam ɓenninde miijo mum, hay sinno yahdaani heen ;
3. Waɗde haa liggodiiɓe mum e ɓe wondi e lannda njiɗa ɗum, keɓtina golle mum, waasa hulɓinde ɗumen, waasa waɗde laamu gundo, ardetaake sawndetaake heedetaake caggal, waɗde ma a taw jiɗɗo yahdude e makko fof foti ko lelaade o yaɓɓa ɗum ;
4. Udditaade e wondiiɓe mum, wostondirde e mumen miijooji, rokkude ɗumen fartaŋŋe no njettiniri miijooji mumen e no kolliri mbaawkaaji mumen, waasa wiyde tan mbaɗee ko mbiy-mi, keɗo-ɗee ko kaal-mi ;
5. Suusnude joom en miijooji moƴƴi e weltinde golliiɓe ko nawrata yeeso. O waasa saloraade miijo neɗɗo sabu hulde hoto oon heede mo e naange ;
6. Suusnude liggodiiɓe mum e addude ko hesɗi, ko addanta woɗɓe huuñɗude e abbaade e lannda kaa ;
7. Jogaade jikku moƴƴo, jeeɓeteeɗo, jikku potɗo ñemmbeede, gila e ngonka, haala, miijooji e golle ;
8. Wonde nuunɗuɗo, mo suuɗataa ko yimɓe fof potnoo tinde, mo waɗataa heedi-heeda ;
9. Baawɗo heɗaade gollodiiɓe mum, mbele annda ko gooto fof yiɗi e ko añi. Ɗuum ene rokka mo anndude no o haaldirta e m woni fof ; 10. Jogaade fiɓnde, waasa wonde ndiyam laana, to ka fayi fof ɗam faya ko luulndii ɗum, walla gawƴal ilam, ɗo waraango yahri fof faya toon. O foti wonde ko miijotooɗo hade mum haalde, e baɗoowo ko wiynoo caggal nde haali, mo gijaali, kulol walla njeenaari woppintaa ɗum laawol mum ».
Caggal nde ndañ-ɗen miijo e ko woni dawrugol, ko woni lannda e no gardiiɗo lannda foti wayde, ene moƴƴi naamno-ɗen koye men won e geɗe. Ɗeen naamne njowittoo ko e toɓɓe sappo cifotooɗe no dawriyanke gardiiɗo lannda dawrugol foti wayde. Mbele dawriyankooɓe men ɓee fof ene cifii e ɗii sifaaji. Mi rokkataa jabawol, sabu so mi rokkii alaa e sago mi rokka yeru. Tee ndeen, maa wood jiytiiɗo heen hoyre mum, wiya tooñaama. Kono tan dee, ɗuum fof e wayde noon, eɗen mbaawi teskaade, hay sinno toɓɓe ɗiɗi gadiiɗe ɗee ene ɗoo kam, ene limoo.
So tawii ko toɓɓere adannde ndee, ene teskaa, gila goodal lanndaaji yamiraa e kitaale 1992, ene heen meeɗaani waylude ardiiɓe mum en. Ene ɓuratnoo heewde nuunɗal noon, ɓe mbaɗa e nder lanndaaji maɓɓe hee ko ɓe mbiyata laamu waɗ koo, woni « a laamiima ko foti no ɗii duuɓi, yaltu goɗɗo naata ».
Ko fayti e toɓɓere ɗimmere ndee, en teskiima, won e dawriyankooɓe, caggal nde ndonki siynude miijooji mumen e heɓde ko njiilotonoo koo, hankadi ko dartoriiɓe tan yiilaade mosi, ɗo tini ngonka fof mbiya ene kuutoroo ngam dañde yahdiiɓe, mbele wonana ɗumen fartaŋŋe ngam siynude miijooji mumen.
Yeruuji ɗii ene mbayi no gabbe ceenal mbayi e jeereende. Kono eɗen mbaawi suɓaade heen tan ɗiɗi, hay sinno maa wood wiyɓe ko mallaaɓe. Nde ñalɗi diisnondiral paatuɗi e mbayliigu Tippudi Nehdi e Jaŋde, nde haala laawɗingol ɗemɗe ngenndiije Pulaar, Sooninke e Wolof haaletee ndee, ɓurnoo heen heewde haala fof ko ɓe meeɗaani woƴeede ɓamtaare ɗeen ɗemɗe. Mboɗo yenanaa ne kay, alaa e haalooɓe heen fulfulde ɓee meeɗɗo taƴde kartal Fedde Ɓamtaare Pulaar. Yeru goɗɗo oo, ko won waranooɓe ɗoo, wayɓe no am heewde haala e famɗude golle fof ndarii mbiyi « alaa e sago goonga yiytee, warɓe ɓee ñaawee ». Ndeke miin e ɓe ngondunoo-mi ɓee fof, min kaaldunoo ɗum tan ko haa wiyee ko min « ngenndiyankooɓe ». So Ceerno am Njaay Saydu Aamadu ene rowa konngol, o heewi tonngirde ɗum ko duwaawu. Waɗde miin ne, mi tonngira noon, « Yoo Joom men yaafo en .»
Aamiin.
Malal Sammba Gise


text:
Duuɓi sappo e go’o caggal ko Murtuɗo maayi haa jooni defte makko muulaaka.
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar.
O jannginii, o heblii jannginooɓe kadi o wallifiima defte keewɗe he ɗemngal Pulaar. Kono ɗeen defte noon haajooni leñol ngol daraaki he no ɗe muuldaa. Ɗuum ko ñamaande teddunde, nde yontii leñol ngol ene ƴeewa no rootorii ɗum.
Holi Ngonnooɗo Mammadu Sammba Joop
Aduna e juutde koyngal, waasataa maa ñalawma ar ɓiyɗo Pullo nana innde Murtuɗo wiya holi ngon’ɗo oon, hono no won e sukaaɓe mbiyrata hannde holi gonɗo Koli Teŋella walla holi gonɗo Ceerno Sileymaani Baal ni. Kono e yonta men hannde, mi sikkaani so won laaɓndotooɗo holi gonɗo Murtuɗo Joop. Ko ngoonga noon kala ko annda waasataa ɗo majjaa, ɗuum noon kala jiɗɗo ɓeyditoraade e holi gonɗo Mammadu Sammba Joop Murtuɗo yoo ƴeew winndannde Ceerno Jamaal Soh ndee ɗo walla o ƴeewa winndannde Mélanie Bourlet Mamadou Samba Diop Murtuɗo La Voix des Sans-Voix. Enen njiɗɗen raɓɓikinaade tan ko he toɓɓere nde Murtuɗo rokkunoo nguundam fof ndee woni jaŋde e binndol pulaar.
Sikke alaa Murtuɗo ko dawriyanke kaɓantenooɗo yooltuɗe jojjanɗe kala ñoolaaɓe, doofolɓe, haa ɓuri teeŋtude e ɓaleeɓe Muritaninaaɓe ko ɗuum rokkunoomo innde makko”Gawlo Miskineeɓe”. Kono addani Mammadu Sammba Joop won’de mo Fulɓe fof ko darnde makko he Pulaar. Nguurndam makko fof o waɗi ɗum ko he haɓaade humam-binndaagu e majjere rewrude he janngin’de e ƴellitde ɗemɗe ngenndiije Afrik, teeŋti noon e neenewal makko Pulaar. He ndiin ɗoon mbaydi Murtuɗo ene jeyaa e tafɓe pelle pulaaryankooje keewɗe gila he Muritani, Senegaal haa he leydi Farayse. O jannginii kadi o heblii jannginooɓe pulaar he ɗiiɗoo nokkuuji kala. O waɗi heen jeewte dingire e hirjinooji ngam noddude Fulɓe yoo ngar njannga kadi mbinnda he ɗemngal mum en. Yo ɓe mballifo he Pulaar kala gannde ɗe ɓe njoginoo, ɓe pira ɓe egga gannde ummoraade he ɗemɗe goɗɗe ɓe mbaɗta he ɗemngal maɓɓe Pulaarr/Fulfulde.
Ballifanɗe Mammadu Sammba Joop Murtuɗo
Murtuɗo haaɗaani tan e hirjin’de wonnde yo en mbinndu janngen he ɗemngal men pulaar, kono o wallifiima ko heewi e no o habriri en saanga nde o ari Dowlaaji Dentuɗi Amerik 2006 nootitaade noddaandu Pulaar Speaking Association of the USA. He nder jeewte men e makko e ngaan tuma, o wiyno en omo wallifii ko heewi he ɗemngal Pulaar, kadi o firii heen gannde tawo ko toowɗe dowrowe ko wayno Fisik (physique) e chimie. Ene jiyaa heen kadi firo deftere Al-Qur’aan he ɗemngal Pulaar, firo deftere Seek Anta Joop Nations Nègres et Culture (Ngenndiij Ɓaleeɓe e Pine Mum en). O wallifiima kadi defte daartol e defte ko yowitii he dawrugol. O wallifiima kadi he toɓɓere Holno Allah Anndortoo he Science? So en tuugniima he ɗuum, eɗen mbaawi wiyde Murtuɗo winndii ko heewi ko jiidaa tan e jime makko ɗe ngannduɗen ɗe. He ngaan tuma mi heɓiino laaɓndaademo ko waɗi ɗeen defte fof hay wootere heen muulaaka? Kono o wiyi mi tan ko o dañaani muulowo. Mi laaɓndi moomo ko haɗimo nawde ɗe ARED ɓeen muula ɗum? O wiyi ARED wiynoomo he ngaan sanga ko muulataa gannde toowɗe, muulata tan ko defte janngirɗe. Mi heɓiino wiydemo mbele miɗo waawi holtide Pulaar Speaking fiyaaku defte ɗee min ƴeewa so ɓeen ene njaɓe muulde ɗum, e so ɓe njaɓii mbele kanko ne omo jaɓa jebbildeɓe defte ɗe? O jaabiimi wonnde defte ɗee ko leñol ngol jeyɗum, kadi nana ɗoon jooɗii he nder bakane e kartoŋaaji, ko doombi tan njogiri ñaamde ɗum en. Ndeke noon kala e leñol he waawɓe aran’de ɗe o tottat ɗum en. Hay haame noon min ndewindaaki ndeen toɓɓere nde tawnoo ɓooytani caggal ɗuum tan o ummii Cincinnati o fayti Columbus, Ohio o rewriɗoon o fayti New York. E ngaan saanga kadi taw appaare mo o naniratnoo oo boni, ko he binndol tan o haaldotoo. Ɗuum noon wonaano ko newi so joom mum en ngonndaani he nokku gooto.
Hol Fotde Men?
Hono no mbiyɗen dow nii, Mammadu Sammba Joop Murtuɗo kañum remii lowre mum he ngesa pulaagu. Kono enen so defte ɗe o woppidi en ɗee muulaaka, caraa e leñol he ngol naftorii ñamaadne makko nana he daaɗe men. Sabu waawa faameede wonnde fotde duuɓi cappanɗe nay e nguurndam makko ɗi o itti omo rokki ɗum en leñol ngol, o wonndaaka cuddiiɗo, o wonndaaka ɓiyɗo, o wonndaaka jawdi omo gollonoo leñol ngol, o maaya tan ɗeen golle fof ngoppe doombi e come ƴakka ɗum en.
Ndeke noon yontii ko banndiraaɓe Murtuɗo e sehilaaɓe makko humpitiiɓe to ɗeen ballifanɗe mooftaa ɓee, nde njaltinta ɗum en kolla leñol ngol. Enen fof ndenten ndaroɗen he no ɗeen ballifanɗe muuliraa ɗe caree he leñol he. Ɗuum wonana ngol ndonateeri maggol ummoraade he oon mo innde mum ɓurnoonde lollude ko adii nde maayata, wonnoo ko Baaba Leñol.


text:
Alaa ko laatii e podooje
Muritaninaaɓe artiraaɓe, ɓooyii wullude mette mum en e hollitde anniya mum en yiɗde hollitde ɗeen mette. Ko ɗuum woni ko ɓe mbaɗi ñalnde 9 saawiyee 2012, sibu ɓe ceppii e mbeddaaji Nuwaasoot ngam ɗaɓɓude jooltugol hakkeeji maɓɓe. Ɓe njoofoyi ko to Asaambele Ngenndi, ngam ɗaɓɓude e laamu Muritani nde ɗooftotoo podooje mum e ko huninoo e nanondiral nanondiral hakkunde mum HCR e laamu Senegaal.
Alaa ko laatii e podooje
Muritaninaaɓe artiraaɓe, ɓooyii wullude mette mum en e hollitde anniya mum en yiɗde hollitde ɗeen mette. Ko ɗuum woni ko ɓe mbaɗi ñalnde 9 saawiyee 2012, sibu ɓe ceppii e mbeddaaji Nuwaasoot ngam ɗaɓɓude jooltugol hakkeeji maɓɓe. Ɓe njoofoyi ko to Asaambele Ngenndi, ngam ɗaɓɓude e laamu Muritani nde ɗooftotoo podooje mum e ko huninoo e nanondiral nanondiral hakkunde mum HCR e laamu Senegaal.
Ina jeyaa e konnguɗi ɗi ɓe njooɓinoo : « Artiraaɓe puuntaama. Hol to hakkeeji amen e ɓiyleydaagu ngoni ? Ndaw fenaande e ngol binnditagol! Lomtinee hakkeeji amen joolaaɗi, e jawɗeele amen teettaaɗe! Ndokkitee min leyɗeele amen ! Kormo-ɗee ɓiyleydaagu amen ! »
Nootiiɓe heen ɓee ina keewi, ummoriiɓe e tuddule mooliiɓe e nder leydi ndii (Tararsa, Barakna, Gorgol, Asaaba, Gidimaka). Ɓe ngari a ɓe njooɓii ɓataake baɗɗo hujjaaji maɓɓe.
Ina jeyaa e hujjaaji maɓɓe, ɗaɓɓude e laamu Muritani nguu nde ɗooftotoo ko huninoo e nanondiral hakkunde mum HCR e laamu Senegaal. Ɓe ɗaɓɓi nde binnditagol ngol waɗata e nuunɗal e laaɓal e potal.
Ɓe ɗaɓɓi kadi nde seedantaagal jibingol (Certificat d’accouchement) jeyetee e kaayitaaji potɗi huutoreede ngam winnditaade artiraaɓe ɓee kam e sukaaɓe mum en jibinaaɓe to Senegaal. Ɓe ɗaɓɓi kadi jeyeede e goomuuji binndittooɗi ɗii, ngam newnude binnditagol maɓɓe.
E nder heen ɓe njoopiima ANAIR, sibu, e wiyde maɓɓe, woni e ANAIR ko heedi-heeda e banndiraagal e njeenaari e bonnugol jawdi. « Neɗɗo ƴettirtee heen ko banndiraagal walla cehilaagal, tee, won ɓeen gollotooɓe njoɓetee njoɓɗeele ɓurtuɗe tawi alaa ko ngollata ko tiiɗi ».
Ɓe mbiyi wonde laamu nguu huninooma rokkude ɓe kaayitaaji etaa siwil, rokkitde ɓe jawɗeele maɓɓe walla lomtinana ɓe ko ɓe mbaasnoo e kewkewe 1989. Ko noon kadi wonande baayeeji e hesniiɓe, dokkitgol ndiyam ceniɗam kam e jaynge e nokkuuji cellal e safaara e janngirɗe, kam e jeytoregol artiraaɓe ɓee e denndaangal geɗe toɗɗiiɗe ɗum en.
Ɓe ngoytiima kadi caɗeele maɓɓe e waasde laamu nguu toppitaade ɓe. Jaɓɓii ɓe e damal Asammbele ɗoo ko depitee Kajjata Maalik Jallo e Jamiil Mansuur eAbdarahmaan wul Minni.
- Kajjata Maalik Jallo : « Haala Asiis fof ko haa tinee tan »
«Garaangal mon ɗoo ina teeŋtina ko min kaalatnoo ñalnde kala ; wonde Abdul Asiis alaa ko waawi so wonaa bawɗi gaɓɓule. O yiylaaki ñawndude caɗeele ɓesngu. Nde o jamfii laamu e hitaande 2008, o hunaninooma artiraaɓe ɓee gaddaade ɗooftagol denndaangal hakkeeji mum en.
Min mbiyiino wonde ko fuunti. Ɗum laatiima, sibu seppo mon ngoo ina seedtoo ɗuum. Haŋki tan (ñalnde 8 saawiyee 2012) ko foksineeruuji loranooɗi e kewkewe 89 ceppunoo, hannde ko onon. Wonaa podooje ɓole ñawndata caɗeele mon, wonaa fenaande, wonaa yiɗde tineede. Ñawndata ɗum ko kaaldigal ngam yiytude peeje juumtuɗe kenaniiɗe yimɓe fof. Etaa siwil kadi ko huunde huuɓtodinnde e leydi ndii. Ɓe mbiyiino ma ɓe ƴettan artiraaɓe ɓee peeje keeriiɗe, kono hannde ko onon e koye ceppata ngam seyfitde ngol binnditgol.”
Wonande Muhammed Jamiil Mansuur, « Ko ɓiɗɓe yummiraaɓe men ummitiiɓe Senegaal ɓee keɓtaani hujjaaji mum en gila ngarti koo, wonaa huunde jaɓniinde. Sibu ko Muritaninaaɓe taccinanooɓe, mbaraa, jawɗeele mum en ɓolaa. Hannde, ɓeen mbiyee ina puuntiree politikaaji daɓɓi, ko wayi no njuulu Abdel Asiis to Kayhayɗi. Muritaninaaɓe kala ina poti darodaade e maɓɓe ha ɓe keɓta hakkeeji maɓɓe ».
Bookara Aamadu Bah (Fooyre Ɓamtaare Saawiyee 2012)


text:
Asakal woni salndu tataɓiiru e calɗi lislaam joyi ɗi, cagal gooŋɗinde Alla e nelaaɗo mum, e darnude juulde. Alla toowɗo o wiyi nelaaɗo Muhamad (JKW) : “ƴettu e jawɗeele maɓɓe ɗe sadak (asakal) laaɓniraaɓe, ɓeydiraa ɓe ɗum” . Ko ɗum addani Nelaaɗo (J.KW) wiyde : “jawdi ustortaako sabu sadak (walla asakal)”.
O wiyi kadi “sadak ene ñifa tikkere Alla, ene duñta maayde soofnde”, Sadak ko ko njarliti-ɗaa, njaltin-ɗaa e jawdi maaɗa, asakal noon ko ko foti itteede e jawɗeele alduɓe, faytinee e waasɓe, e roofolɓe, e jom caɗeele en, e kala ko ene walla nguurndam renndo no yuɓɓiri.
Asakal farlaa ko e hitaande ɗiɗmere e fergo Nelaaɗo (J.K.W.), ene hawrunoo 624 jibineede annabi Iissa (JKW ), tawi juulɓe ndarnii laamu mumen to Madiina, katojini e jawdi ko ene njiilira njuɓɓudi geɗe mumen.
Ko nii asakal yuɓɓiniraa :
*Askatee e ngalu ko leƴƴi tati :
a) Neemoraaɗi (jawdi njahoori) : ndammiri, nay e gelooɗi
b) Kaŋŋe e kaalis, e marsandiis njulaagu.
ɓ) Remru : gawri, maaro, makka, ɓesnooje, (tamarooje, reseŋaaji..)
Ene sarɗee e waɗɗaade asakal sarɗiyeeji garooji ɗi :
* Jeygol timmungol : wonaa ñamaande, wonaa desndal, wonaa ko teettaa e goɗɗo.
* Timmude hitaande : ɗum ko to neemoraaɗi e kaŋŋe e kaalis, kono remru ko nde soñaa ndee tan asketee.
*Askinde : woni tolno asakal, kala ko asketee ene jogii tolno ɗo heɓata, wiyee askinii.
Ko nii asakal yahrata:
1- Neemoraandi:
a – Ndammiri :
– tolno asakal mum ko 40 dammuwol, so yettiima ɗoon fayi dow ko nii askirtee:
So wonii (500) fayi dow, wontata ko kala 100 dammuwol yaltinanee dammuwol gootol.
b – Asakal nay ko nii waɗirtee :
– kala 30 yaltinantee ko gayel ngel duuɓi ɗiɗi.
– kala 40 yaltinantee ko ñale yaaroowe duuɓi tati, ngaari lomtotaako ɗum.
* Ko ɓeydii e 30 yettaaki 40 asketaake, Ko ɓeydii e 40 yettaaki 60 asketaake,
* Ɗum firti ko tuggude 30 haa 39 ko gayel gootel tan, tuggude 40 haa 59 ko ñale woote tan, so wonii 60 noon, yaltinanee ngayon ɗiɗon, so wonii 80 yaltinanee ñalbi ɗiɗi, ko hono nii tan yaahrata.
ɓ – Asakal gelooɗi :
Askini e gelooɗi ko gelooɗi joyi, yaltinantee ko e ndammiri haa ɗi tolnoo 25 waɗta yaltineede e golooɗi, hono nii :
So diwii 120 ngelooba, wontata ko kala 50 ngelooba yaltinanee ndimndinba, kala 40 ɓiyi muyninoowa, ko wayi no 150 ngelooba askantee ko dimndinɗi tati, 200 ngelooba askantee ko dimndinɗi nayi walla ɓiɓɓe muyninooji joyi, ƴeewetee heen tan ko ko ɓuri wonde nafoore miskineeɓe.
Tesko:
– 1) Beyi e baali ko leñol gootol, ko njogiɗaa heen fof a renndintu ngaskidaa.
– 2) So beyi e baali ɗii poti, kala heen ɗo o welaa o yaltina asakal, so ɗi ɓurondirii noon, yo o yaltin e ko ɓuri heewde ko.
– 3) Geñgol jawdi hitaande mum ko hitaande yumma mum, ndokken yeru : en mbiyii jawdi asketaake so wonaa daña hitaande e junngo maa, jooni noon so aɗa jogii 30 dammuwol hoore lewru abiriil yehii haa lewru marse, heen 10 njibinii, wonii40, kannji fof ɗi nguuri haa abiril artii, a wiyataa heen 10 timminaani hitaande.
– 4) Ene jaɓee jom jawdi soodoya daral tolno ko o foti yaltinde e askal ko.
5) So tolno duuɓi ko waɗɗii mo ko alaa e jawdi makko, so o yaltinii ko ɓuri ɗum duuɓi ene feewi haa maayi.
– 6) Rennduɓe jawdi asakal mumen ko gootal, haade jey gooto e maɓɓe fof askinii, tawa yontii askude, tawa jawdi maɓɓe renndi ko heewi e geɗe garooje ɗe : jofnde, kalhaldi, baagal, durirde, gaynaako…
– 7) Jaɓetaake noon renndinde ko seernoo, walla seerndude ko renndunoo ngam dogde asakal, ko wayi no : aɗa joginoo 40 dammuwol, mbeɗe jogii 40, ene waɗɗii gooto e men fof yaltinde dammuwol, tan ndenddinen haa wonta 80, wona enen ɗiɗo fof njaltinen gootol. Walla eɗen ndenndunoo 201, miin jeyi heen 100, aan jeyi 101, ene waɗɗinoo en yaltinde ndammiri tati, hitaande ɓaditoo tan ceernden, gooto e men fof yaltina gootol, tawa ko tati potno ɗen yaltinde. (Ene heddii, haa tonngoode aroore)
2. Asakal kaŋŋe e kaalis
Kaŋŋe walla kaalis, foti ko ko tafaa walla tafaaka ene askee tawi jogoraa ko ene alɗinoree, ene juloree walla resanee aduna. Kono so tawii jogoraa ko ene nyaantoree, hay so heewii, asketaake. So a jogiima e kaŋŋe fotde menkelleeje 20, walla e kalis daneejo fotde 200 mbuuɗu, haa hitaande dartiima mo wuuri, waɗɗiima askeede. Ko noon ne kay so a jogiima menkelleeje 10, e 100 mbuuɗu ndaneewu, a renndintu, ngaskaa ; ko hono nii askirtee :Kala ko njogi-ɗaa e kaŋŋe, walla e kalis, ko foti no ko haalaa ko fayi dow, njaltintaa heen ko : capanɗe nayaɓal (1/40). walla mbiyen 2, 5 % , ko wayi no :
– asketee e 20 menkelde kaŋŋe ko menkelle ɗiɗi (20:40=0,5 woni feccere menkelde).
– asketee e 200 mbuɗu ndaneewu ko buuɗi 5 (200:40=5).
Ko hono nii tan waɗirtee, no jawdi ndi fotiri fof.
l Kalis nyaameteeɗo hande oo ne, ko wayi no ugiyya, Dolaar, Seefaa, ekon, ene askee so a jogiima heen ko tolnondiri e menkelleeje 20, walla 200 mbuuɗu ndaneewu, ɗum noon alaa ɗo darii, fawii tan ko e coggu jeere.
Jooni noon, so a jogiima e ugiyya ko askini, wonii e junngo maa hitaande timmunde, ngaskirtaa tan ko no kaŋŋe e kaalis askirtee nii, hono 1/40, walla 2,5%. Yeru, asakal 200000 ugiyya ko 200000/40=5000 uguyya.
l Asakal njulaagu : njulaagu ko mbaydiiji ɗiɗi :
a) Njulaagu njiilaangu : ko ari e junngo makko fof ko o jeeyoowo, o mooftaani haa jeere wela.
b) Njulaagu mooftaangu haa jeere welta.
* Njulaagu njiilotoongo ngu : hitaande kala o hiisoto ko o jogii e marsandiis fof, haa o annda no foti e kaalis mo o liggortoo oo (ugiyya walla dolaar…) o renndina ɗum e kaalis mo o jogii o, o askida ɗum laawol gootol.
* So tawii noon ko marsandiis mooftaaɗo haa jeere welta asketee tan ko nde yeeya nde, hay so wonii duuɓi.
3. Asakal Remru
Remru waɗɗii askeede ko nde gawri ñammini, nde tamarooje e reseŋaaji ɓenndi, e nde ñebbe ngufti. Asketee e remru ko leƴƴi garooji ɗi:
A- Gawri: ene waɗi mbaydiji tati:
– samme, feelaa, ñindiko, ɗii tati ko mbaydi ngootiri nanngirtee.
– Ndiyamiri : ko mbaydi mum bannge.
– Makka kadi ko mbaydi mum bannge.
B – Maaro : maarooji fof ko mbaadi ngootiri.
Ɓ- Ɓesnooje : ko wayi no tamarooje walla resen, kala heen gooto noon ko mbaydi mum bannge.
C- Ñebbe : ko wayi no ñebbe men ɗe, e ñebbe daneeje, e ñebbe goɗɗe ko wayi no lantiiy, ekn…(ñebbe fof ko mbaydi ngootiri).
Asakal remru noon fawaaki e timminde hitaande, ko nde soñaa fof asketee, so tawii noon soñaaka, ko ko ñamtatee (fuɗɗiima ñaameede seeɗa-seeɗa) ndeen etɓinte, annominee no foti baa ngesa askinta, ɗum yaltinoyee heen so tawii kay askinii.
Ko askini e remru :
Asketee e remru ko so timmii wusukaaji joyi, wusuku gooto ko muudi capanɗe tati (capanɗe jeegom hamdaat), ndeke askini ko 5ƴ30 = 150 muudo.
So remru maaɗa yettaaki ɗoon asakal waɗɗaaki ma, so a hiisoriima ɗum peese hawrata ko 516 kiloograam.
Hol no askirtee?
Remru askirtee ko e mbaydiiji ɗiɗi :
a- ko Asamaan yarni, walla ilam yarni, aan hay dara alanaama heen so wonaa liggaade ngesa ma, ko sappoɓal 1/10 njaltintaa askal, ɗum woni 10%, ko wayi no so a soñii 650 muudo ndiyamiri, ko nii askirtee : 650ƴ10/100 = 65 muudo, walla 650/10=65 muudo.
b- ngesa ba njarnirtaa doole maa, baagal walla masiŋ, ekn…, ndeen ngaskataa ko feccere sappoɓal woni 5%, feccere heddiinde nde ko tampere maaɗa, ko wayi no a soñii 600 muudo maaro, tee ko aan roosi ngesa ma, ngaskataa ko 600ƴ5/100= 30 muudo.
Tesko:
Asakal remru fawaaki e timmude hitaande e juuɗe ma, ko nde soñaa fof, aɗa waawi askude ngesa e hitaande wootere ko ɓuri laawol gootol.
Leƴƴi nayi kaalaaɗi ɗi, mbaydiiji kala heen leñol ndenndinte ngaskidee, ko wayi no ( samme, feelaa, e ñindiko) ko leñol gootol (muudi 100 samme + muudi 40 feelaa + muudi 10 ñindiko) timmii asakal, yaltintee heen ko: muudi 10 samme + muudi 4 feelaa + muudo wooto ñindiko, kono makka, e ndiyamiri e maaro kala heen gooto ko leñol mum bannge, renndintaake, kadi tamarooje e resin rendintaake, kono mbaydiiji ñebbe fof ko leñol gootol, ene renndinee.
Tawi ngesa maa tamarooje ene waɗi : dowrowe, e kakindiiɗe e jaasɗe, njaltintaa askal noon ko e hakkundeejo o.
Tawi noon waɗi tan ko dowrowe e jaasɗe ngalaa hakkundeeje, a yaltintu e kala gooto e majji kañji ɗiɗi tolnde mum e askal he.
Hol mo jeyi askal ?
Alla toowɗo oo wiyi wonde askal jeyi ɗum ko leƴƴi jeetati garooji ɗi:
1- Baasɗo : ko mo alaa ko ene yona ɗum fotde hitaande, hay so noon omo jogii ko askini (nisaab).
2- Miskiino : ɓuri saɗtude donkal e baasɗo, miskiino woni mo alaa hay dara, hay nguura mum hannde timmaani.
3- Liggotooɓe : ɓe laamu neleta tawa ko hoolaaɓe yo ndenndin asakal, yoo njuɓɓin ɗum, ndeena ɗum, ɓeen njoɓdi mum en ene waawi yaltineede e asakal.
4- woowneteeɓe ɓerɗe : maa wonii ko ɓe heefreeɓe, ɓe ndokkee e asakal ngam yiɗde reerɗindeɓe e lislaam, walla ko ɓe juulɓe hesɓe ɓe ndokkee e asakal, haa diine maɓɓe tiiɗa.
5- Rimɗinde jiyaaɓe : sabu lislaam reerɗude e ndimaagu, yamiri yo itte e asakal hitaande kala ko ene rimɗiniree jiyaaɓe halfaaɓe (ndeeɗoo yolnde kam sukkaama, njiyaagu nattii woodde, Alla yettaaɓa), ko ɗum lislaam yiɗnoo.
6- reweteeɓe ñamaale: deweteeɗo ñamaande nde ronkani, tawi o ñamlorinoo ko waɗde ɗum ɗo dagii, oon ene rokkee e asakal ko yoɓiri ñamaande mum.
7– Soldateeɓe reenooɓe diine, reenooɓe leydi mum en, ene ndokkee e asakal hay so ko ɓe alɗuɓe, walla soodiree kaɓirɗe e njogitaari, ekn…
8- Ɗanniiɗo (ɓiyi laawol) : oon woni tumaranke gonɗo e laawol, tawi wonaa ɗanngal woofde Alla, omo rokkee e asakal ko ene yettina mo leydi makko.
Tesko:
1- Asakal ko e junngo laamɗo juulɓe waɗaa, kañum anndi no feccirta, e mbaydiiji jeetati limtaaɗi ɗi, omo waawi rokkeede heen e mbaydi ngootiri, walla o huɓtiɗinaɗi kañji fof, walla o fondaɗi, walla o ɓurondira ɗi.
2- Yiɗaa e pecugol asakal ko ittude baasal, wonaa sarde jawdi, moƴƴi ko hitaande fof wooda e waasɓe yaltinaaɓe baasal, ko wayi no rokkee ko ene yona ɗum hitaande, walla o rokkee ko ene waɗta mo e askooɓe mo wuuri.
3- So laamu toppitaaki asakal, juulɗo fof yo toppitano hoore mum asakal mum, sabu ko farilla no juulde nii.
4- Ɓeeɗoo ndokketaake asakal :
a- Sarifaaɓe yaltuɓe e nelaaɗo Muhammed (J.K.W), ɓeen laamu rokkata ɗum en ko booñ mum wonaa e askal.
b- Kala mo nguura mum fawi maa, a rokkataa ɗum asakal maa :
* ɓiɗɗo rokkataa asakal mum jinnaaɓe mum waasɓe, sabu nguura maɓɓe ko e makko fawii, so wonaa tawa ko ɓe reweteeɓe ñamaale, ɓe naatira oon bannge.
* Baaba rokkataa ɓiɓɓe mum sukaaɓe, walla hellifaaɓe ŋakkuɓe (kaaɗi, ngumndam ñawu njooɗiingu ekn…), kono omo wawi rukkude ɓiɓɓe makko worɓe hellifaaɓe waasɓe, walla ɓiɓɓe makko rewɓe waasɓe resaaɓe, sabu ngura ɓee fof fawaaki baaba.
Jom galle rokkataa jom suudu mum asakal, so wonaa tawa ko to bange yoɓde ñamaande.
Kono jom suudu ene waawi rokkude jom galle mum asakal jawdi mum sabu nguura gorko o waɗɗaaki mo.
Bun Umar LIH
Tel : 00 222 630 15 98 / 675 88 79